БМТ Хавфсизлик кенгаши Венесуэладаги вазиятни муҳокама қилди: Мадурони нима кутмоқда? » Ўзбекистон янгиликлари – Zamin.uz\nБМТ Хавфсизлик кенгаши Венесуэладаги вазиятни муҳокама қилди: Мадурони нима кутмоқда?\n27 январь 2019, 15:53\n26 январь куни БМТ Хавфсизлик кенгаши Венесуэладаги вазиятни муҳокама қилиш учун фавқулодда йиғилиш ўтказди.\nКутилганидек, йиғилишда давлатлар икки позицияга ажралди: Ғарб давлатлари Венесуэлада муддатидан олдинги сайловлар ўтказилиши кераклигини таъкидлади, Россия ва Хитой эса вазиятга аралашиш учун асос йўқлигини иддао қилди.\nБМТ ХК йиғилишида сўз олган АҚШ Давлат котиби Майк Помпео барча томонларни Мадуронинг «мафия режими»ни қўллаб-қувватлашни тўхтатишга чақирган.\n«Ким қайси томондалигини танлаш вақти келди. Ўйин тугади, энди ҳеч қандай кечиктириш йўқ», деган Помпео.\nАҚШ Давлат департаменти раҳбари айнан Мадуро Венесуэлани оғир аҳволга келтириб қўйганини айтиб ўтган. Унга жавобан Россия вакили бу мамлакатнинг ички ишларига аралашиш, вазиятни янада издан чиқариши мумкинлигидан огоҳлантирган.\n«Венесуэла дунёдаги тинчликка ва хавфсизликка таҳдид солаётгани йўқ. Агар шундай вазият юзага келса ҳам, бу Қўшма штатлар ва унинг иттифоқчиларининг бу мамлакатнинг қонуний президентини (Николас Мадуро) ағдаришга қаратилган ҳаракатлари оқибати бўлади», деган РФнинг БМТдаги доимий вакили Василий Небензя.\nФото: Николай Небензя\nБМТ Хавфсизлик кенгаши аъзоларига Европа Иттифоқи давлатларининг Мадурога ультиматуми ифодаланган баёнот ҳам тақдим этилди. Унда яқин ҳафталар ичида Венесуэлада муддатидан олдинги сайловлар ўтказилмаса, Европа давлатлари мухолифатчи Хуан Гуайдони қонуний президент сифатида тан олиши билдирилган.\nБМТ ХКнинг фавқулодда йиғилишидан бир неча соат олдин Испания бош вазири Педро Санчес, Франция президенти Эммануэль Макрон ва Германия ҳукумати вакили Мартин Фульц ҳамда Буюк Британия Ташқи ишлар вазири Жереми Ҳант томонидан 8 кун ичида Венесуэлада «адолатли, эркин ва шаффоф» сайловлар ўтказилмаса, Хуан Гуайдо мамлакатнинг янги президенти сифатида тан олиши маълум қилинганди.\n«Испаниянинг Лотин Америкаси олдида ўзига хос масъулияти бор... биз қайсидир ҳукуматни ўзгартириш ёки ағдариш ниятида эмасмиз, фақат Венесуэлада эркин сайловлар бўлиб ўтиши ва демократия ўрнатилишини истаймиз», дейилган Испания бош вазири баёнотида.\nФранция ва Германия ҳам шу каби баёнотлар билан чиқиб, Венесуэлада сайловлар ўтказилиши талаб қилишди.\nБуюк Британия баёнотида эса «Венсуэлада май ойида ўтган сайловларда жиддий муаммолар кузатилгани», «Мадуро қонуний президент эмаслиги» қайд этилган.\nХудди шу вақтда Европа дипломатияси раҳбари Федерика Могерини ҳам Евроиттифоқ Гуайдо ҳукуматини тан олишга тайёрлигини билдирди.\n«Ўтган йил май ойида Венесуэлада бўлиб ўтган президент сайловларини эркин, адолатли ва ишончга лойиқ деб ҳисоблаб бўлмайди. Мамлакатга зудлик билан ҳақиқатан ҳам Венесуэла аҳолиси иродасини ифода этадиган ҳукумат керак», дейилади унинг баёнотида.\nЭслатиб ўтамиз, 2019 йилнинг январь ойи бошида Николас Мадуро иккинчи муддатга Венесуэла президенти бўлганини эълон қилди. Унга қарши намойишлар вақтида мухолифатчи сиёсатчи, парламент раҳбари бўлган 35 ёшли Хуан Гуайдо ўзини муваққат ҳукумат президенти сифатида эълон қилди. Уни ўша заҳоти АҚШ президенти Дональд Трамп қўллаб-қувватлади ва уни мамлакатнинг янги президенти сифатида тан олди.\nФото: Хуан Гуайдо\nЁш сиёсатчини кўчаларга чиққан минглаб намойишчилар қўллаб-қувватламоқда. Мадуро эса ҳозирча армия устидан назоратни қўлида сақлаб қолган, аммо Гуайдо ҳарбийларни «Венесуэла халқи томонига ўтишга» чақирмоқда. У Мадурога хизмат қилган ҳарбийларни амнистия қилишга ваъда берган.\nАйни пайтгача АҚШ, Франция, Буюк Британия, Дания, Бразилия, Канада, Аргентина, Чили, Колумбия, Эквадор, Коста-Рика, Гватемала, Ҳондурас, Панама, Парагвай, Перу, Грузия, Украина, Албания ва бошқа қатор давлатлар Гуайдони вақтинчалик давлат раҳбари деб тан олди.\nРоссия, Хитой, Эрон, Мексика, Куба, Никарагуа, Сальвадор, Боливия, Уругвай, Сурия, Греция, Беларусь ва Туркия каби давлатлар Мадуро режимини қўллаб-қувватламоқда.\nБМТ ХКнинг шанба кунги йиғилиши вақтида АҚШ Гуайдони қўллаб-қувватлаш кўзда тутилган резолюция қабул қилинишига умид қилганди, аммо Россия унга вето қўйди. Шу тариқа, 5 соатга яқин давом этган йиғилишда томонлар якдил қарорга кела олишмади.\nЙиғилишдан кейин Николас Мадуро «Венесуэла ушбу йиғилишдан ғолиб сифатида чиққани»ни эълон қилди.\n«Ташқи ишлар вазири Хорхе Арреазага қарсакларингиз бўлсин. Биз БМТда ғалаба қилдик, катта давлатлар бизни қўллаб-қувватлашди. Майк Помпео йиғилиш якунланмасидан зални тарк этди», деди у венесуэлалик ёшлар билан учрашуви чоғида.\nБундан аввалроқ, АҚШ расмийлари бир неча марта агар зарурат бўлса, Венесуэлага қўшин киритилиши мумкинлигини истисно қилишмаганди.\nЯнгиликлар » Дунё » БМТ Хавфсизлик кенгаши Венесуэладаги вазиятни муҳокама қилди: Мадурони нима кутмоқда?


“Zara” ҳам ўзбек пахтасини бойкот қилмоқчи\n16 апрел 2021, Тошкент вақти: 07:47\nҚашқадарёда мактаб ўқувчилари пахта теряпти\nЖамоат ташкилотлари “Zara” кийим-кечак дўконлари тармоғини назорат қилувчи Испаниянинг “Inditex” ширкати, ва ниҳоят, уларнинг чақириғини инобатга олишга мажбур бўлган, деб ҳисобламоқда.\nБолалар меҳнатига қарши курашувчи Walk Free ташкилоти минглаб фаолларининг мурожаатлари ортидан “Inditex” ширкати мажбурий меҳнат эвазига етиштирилаётган ўзбек пахтасини бойкот қилажаги ҳақида билдирди.\n- Бутун дунё бўйлаб Walk Free гуруҳининг минглаб фаоллари Facebook ва Twitter тармоқлари орқали “Zara”ни ҳам ўзбек пахтасини бойкот қилган тўқсондан ортиқ ширкат сафига қўшилишга чақирди. Мурожаатларимиз ортидан ширкат Ўзбекистонда мажбурий меҳнатга чек қўйишга қаратилган амалимизга қўшилишга ваъда берди, деди Сиднейдаги Walk Free ташкилоти матбуот вакили Раня Алкадамани.\nМаркази Испанияда жойлашган “Inditex” ширкати бу борада Озодлик радиосига юборган ёзма баёнотида ширкатнинг Ўзбекистондан пахтани хом ашё сифатида тўғридан-тўғри сотиб олмаслиги ва шу боис, ўзбек пахта саноатига алоқаси йўқлиги ёзилган.\nАйни пайтда, “Бангладешдаги ҳамкорларимиз билан Ўзбекистон ҳукуматининг болалар меҳнатидан фойдаланиш амалиётини тўхтатишини таъминлаш чоралари устида ишламоқдамиз”, дейилади яна баёнотда.\n- Ўзбекистондаги ҳукумат бу йил юз минглаб фуқарони пахта теришга жалб этди. Теримга чиқмаганлар ишдан ҳайдалиши ҳақида огоҳлантирилди. Ўн ёшгача бўлган болалар ҳам пахтага олиб чиқилди. Вазиятни ўрганмоқчи бўлган ҳуқуқ фаолларига таҳдидлар қилинди. Ҳукумат ҳали ҳам Халқаро меҳнат ташкилотининг Ўзбекистонда болалар меҳнати билан боғлиқ муаммони ўрганишига рухсат бермаяпти, дейди Раня Алкадамани.\nБу йилги пахта мавсумида Ўзбекистоннинг бир қанча вилоятларида бўлиб қайтган Cotton Campaign фаоли Мэттю Фишер-Дали далаларда болалар пахта тераётганини кўрганини айтган.\nАйни пайтда Walk Free ташкилоти Ўзбекистон ҳукуматини пахта теримида мажбурий меҳнатдан буткул воз кечтиришга қаратилган кампаниясини давом эттираётганини айтмоқда.\nБу йил Ўзбекистон ҳукумати балоғатга етмаганларни пахтага олиб чиқмаслик ҳақида фармон чиқарган, мактаб ўқувчиларини ёппасига пахтага сафарбар этмаган ва мактаблар ёпилмаган, мана шуни етарли эмасми, деб сўрадик Walk Free ташкилоти вакилидан.\n- Албатта етарли эмас. Биринчидан, Халқаро меҳнат ташкилоти Ўзбекистонга қўйилмаётган экан бу мамлакатда болалар меҳнатига чек қўйилганига ишонч ҳосил қилолмаймиз. Иккинчидан, шифокорлар, давлат корхонлари ишчилари, катталар пахта теришга мажбурланмоқда. Бу ҳам мажбурий меҳнат, - дейди Сиднейдаги Walk Free ташкилоти матбуот вакили Раня Алкадамани.\nЎзбекистонда пахта хом ашёси етиштирилишидан тортиб, унинг товар шаклида бозорга олиб чиқилишигача бўлган жараёнда инсон ҳуқуқлари бузилиши ҳоллари кузатилади.\nПахта даласида болалар мажбуран эксплуатация қилиб келинаëтганига норозилик тариқасида жаҳоннинг ўнлаб ширкати ўзбек пахтасига бойкот эълон қилган.


Токио Олимпиадаси арафасида 2032 йилги ёзги Олимпия ўйинлари мезбони аниқланди\n16 май 2022, Тошкент вақти: 13:56\nТокиода Олимпия ўйинлари 23 июль - 8 август кунлари бўлиб ўтади.\nТокиода ўтадиган XXXII ёзги Олимпиаданинг расмий очилиш маросимига 2 кун қолганида Халқаро Олимпия қўмитасининг 138-сессияси 2032 йилги Олимпиада мезбонини аниқлади.\nСессия делегатларининг асосий қисми XXXV ёзги Олимпия ва Паралимпия ўйинларини Австралиянинг Брисбен шаҳрида ўтказиш учун овоз берди. Австралия XXXV Олимпиадани ўтказиш учун Индонезия, Ҳиндистон ва Қатар билан рақобатлашаётган эди.\nАвстралияда бундан олдин ҳам икки марта Олимпия ўйинлари ўтказилган. 1956 йилда Мельбурн ва 2000 йилда Сидней Олимпиада мезбони бўлган эди.\nТокио Олимпиадасидан сўнг Олимпия ўйинлари 2024 йилда Парижда, 2028 йилда эса АҚШнинг Лос-Анжелес шаҳрида бўлиб ўтади.\nТокио Олимпия ўйинлари 23 июль – 8 август кунлари бўлиб ўтади. Унда 71 нафар ўзбек спортчиси 17 спорт турида иштирок этади.\nТокио Олимпиадасининг очилиш маросими тантанасида Ўзбекистон байроғини гимнастикачи Оксана Чусовитина кўтаради, унга боксчи Бобо-Усмон Батуров ҳамроҳлик қилади.


ТАРИХНИ ЎРГАНИШ ТУРИЗМ СОҲАСИДАГИ МУВАФФАҚИЯТНИ ТАЪМИНЛАЙДИМИ?\nЖараён 24.09.2019 186\nПештоқига "Китобсайёҳ" деб ёзилган бино дарвозасидан ичкарига киришим билан кўзларим қамашиб кетди. Ҳовли тўла анвойи гуллар: пушти, алвон, қирмизи, сафсар, оқ, сариқ ва ҳоказо... Гулларнинг номлари ҳам ажабтовур: петуния, сальвия. Қашқаргул, гултожихўроз, турфа хил райҳонлар ҳам бор. Гуллар орасида бешта ўтов ястаниб турибди. Узоқдан қараганда торгина йўлакчалар кўзга ташланмайди ва ўтовлар гуллар ичидан ўсиб чиққанга ўхшайди.\nСумкамни миллий услубда қурилган айвонга қўйдим-да, бу гўзалликни суратга муҳрлаш учун телефонимни қўлимга олдим. "Юринг, юқоридан туширасиз", деди мен сизга ибратли ишлари ҳақида ҳикоя қилмоқчи бўлган Аҳад Бердиевнинг қизи Феруза.\nИкковлашиб юқорига чиқдик. Юқори дегани - 24 ўринга мўлжалланган меҳмонхона. Ҳали қурилиш ниҳоясига етмаган, аммо бир қарашда бинони тиклаш учун катта куч сарфлангани сезилиб турибди. Ниҳоят, учинчи қаватга кўтарилиб, атрофга разм солдим. Бетакрор манзара, беқиёс гўзаллик!..\nҲовлини айланиб юрганимда, дарвоза очилиб Аҳад ака кўринди.\nАйвонда ўтириб анчагина суҳбатлашдик. Аҳад Бердиев ишлари ҳақида сўзларкан, гап орасида яқинда туризм соҳасини янада ривожлантириш бўйича Президент фармони чиққанидан ниҳоятда қувонганини айтди. "Энг юқори туризм салоҳиятига эга аҳоли пунктлари рўйхати шакллантирилиб, талаб даражасида бўлса, "Туризм маҳалласи", "Туризм қишлоғи" мақоми берилиши белгиланибди", деди у гап орасида. Унинг мамнунлиги шундоққина сезилиб турибди.\nАҳад аканинг мутахассислиги меъмор экани, бир неча йил партия ташкилотларида ишлагани, кулолчилик заводини, "Олтин мерос" жамғармаси туман бўлимини бошқаргани, туман тарихига қизиқиб "Китоб тумани", "Авлодлар кўприги", "Ҳақиқатга садқа бош", "Ойнинг кўринмас томони" ва бошқа қатор китоблар ёзгани, Турон фанлар академияси фахрий академиги бўлгани ва ҳоказолардан хабарим бор.\nАслини олганда эса унинг ижодий фаолияти туризм соҳасидаги ишлари билан чамбарчас боғлиқ ва бир-бирини тўлдиради. Негаки, "Китобсайёҳ" корхонасини ташкил қилиши уни ижод қилишга ҳам етаклади. Китоб туманининг сайёҳларга кўз-кўз этса арзийдиган гўшалари ниҳоятда кўп. Аммо бу қадим заминнинг нафақат сайёҳлар, ҳали ўзимиз ҳам ўрганиб улгурмаган сирли тарихи борки, уларни тарғиб қилиш орқали туризмни янада ривожлантириш мумкин.\nАҳад Бердиев даставвал ана шу мақсадни юзага чиқариш учун иш бошлади ва манбалар тўплай бошлади. Шу жараёнда ўзи кутганидан ҳам кўпроқ маълумотга дуч келди. У сездики, тариқдай сочилиб ётган манбалар орасидан тўплаган маълумотлари сайёҳлар қўлига тутқазиладиган оддийгина реклама қоғозларига сиғмайди. Уларни китоб шаклига келтириш зарур. Шу тариқа 1996 йилда унинг илк "Китоб тумани" рисоласи дунёга келди ва китобдан туманнинг улуғ кишилари, зиёратгоҳлари, қишлоқларнинг топонимик номлари, географик ўрни ҳақидаги ва бошқа маълумотлар ўрин олди. Иккинчи китоби - "Авлодлар кўприги"да тарих ичига янада чуқурроқ кирди, мозийнинг ҳали "теша тегмаган" қирраларига қалам тегдириб, Мирзо Улуғбекнинг қатл этилиши, Спитаменнинг ўлими билан боғлиқ тахминларини илгари сурди.\n"Ҳақиқатга садқа бош" китобида аждодларимиз Абу Бакр Китобий, Мулла Абдураҳмон Ҳисорий, Хушматбой, барлос уруғлари ҳақидаги илк маълумотларни киритди. Қабр тошларидаги битикларга таянган ҳолда Китоб беклари тарихини ёритди.\nКитоб туманида туризм соҳасини ривожлантириш, бу соҳадаги давлат сиёсати ижросини таъминлашда Аҳад Бердиевнинг хизматлари катта. Айниқса, Тошкентда бўлиб ўтган халқаро туризм ярмаркаларидан олган таассуротлари корхонанинг туризм фаолияти янада яхшиланишига олиб келди. Туманда маҳаллий ва чет эл сайёҳларини қабул қилиш, республикамиз шаҳарлари бўйлаб саёҳат уюштириш, шунингдек, чет давлатларга жўнатиш сезиларли ошди.\nСаъй-ҳаракатлар натижасида туманда 10 та сайёҳлик йўналишлари белгиланиб, жойларда тарғибот ишлари олиб борилди. Хўжаимканаги, Оёқчи, Оқсув, Ҳазрати Башир, Хўжа Неъмати, Қайнар, Жовуз, Сўқар, Ҳазрати Султон... Бу йўналишлар ҳар бирининг тарихи ва табиати бор. Туманда биргина зиёрат туризми, экотуризм, гастрономик туризм, агротуризм билан уйғунлашиб кетган манзиллар кўп. Зиёратга келган киши бирйўла табиатдан баҳра олади, шу жойнинг тарихи, маданияти билан ҳам танишади.\n"Китобсайёҳ" корхонаси томонидан ҳар йили 3,5-4 минг нафар сайёҳга хизмат кўрсатилади. Ўтган 8 ойда бу рақам 2200 дан зиёдни ташкил этди. 1160 киши республикамиз бўйлаб ва чет элларга саёҳатга чиқарилган бўлса, 128 нафар чет эл фуқароси, 932 нафар маҳаллий сайёҳлар қабул қилиб олинди. Сайёҳлар учун транспорт, ётоқхона, экскурсия, овқатлантириш хизматлари кўрсатилди.\nАлбатта, бу даражага етиб келишнинг ўзи бўлмаган. Югур-югурлар, муаммолар, тўсиқлар, босимлар... Бироқ интилган, астойдил ишлаган ниятига етади. Айниқса, юртимизда туризм соҳасини ривожлантиришга катта аҳамият берилаётган бир пайтда Аҳад аканинг куни туғди, деб бемалол айтиш мумкин.


Арманистонда норозилик намойишлари давом этмоқда\n12 май 2021, Тошкент вақти: 22:52\nЕреван марказий майдонидаги намойишчилар.\nАрманистон пойтахти Ереванда бир неча минг одам электр энергияси нархи қимматлатилишига қарши норозилик намойишни давом эттирмоқда.\n23 июнь куни милиция махсус кучлари намойишга чиққан минглаб одамларни 9 соатлик митингдан сўнг сув пуркагичлар ёрдамида тарқатиб юборган эди. Милиция билан тўқнашувлар пайтида ўнлаб одам жароҳатланган ва 230 дан ортиқ фаол ҳибс қилинган.\nНамойишни ёритаётган кўплаб журналистлар милиция томонидан калтакланган ҳамда қўлга олинган, журналистларнинг камералари синдирилган. Шу муносабат билан Озодлик радиоси бош муҳаррири Ненад Пейич радио мухбирлари ва бошқа журналистларга нисбатан Ереванда куч қўлланилганига кескин норозилик билдирди.\nАҚШнинг Арманистондаги элчиси бўлиб ўтган воқеаларни “полиция томонидан қилинган зўравонлик”, деб баҳолади ва Ереван расмийларини холис ҳамда шафоф тергов ўтказишга чақирди.\nЎтгaн ҳaфтa Арманистондаги Ижтимоий хизмaтлaрни тaртибгa солувчи комиссия 1 aвгустдaн бошлaб 1 киловaт электр энергияси нaрхини 16 фоизгa ошириб, 49 дрaм (0,1 доллар) бўлишигa овоз бергaн эди.


Тадбиркорнинг ходим ёллаш тартибига ўзгартиш киритилди\n10:06 / 11.08.2015\nЎзбекистон президентининг 15 майидаги ПФ-4725 рақамли фармонига мувофиқ Вазирлар Маҳкамаси томонидан 31 июль куни қарор қабул қилиниб, якка тартибда тадбиркорлик фаолиятини амалга ошириш тартиби тўғрисидаги Низомга ўзгартишлар киритилди.\nЭксперт Елена Ермохинанинг айтишича, низом юридик шахс яратилмайдиган оилавий тадбиркорлик субъектлари учун амал қилмайди.\nЎзгартишларга кўра, якка тартибда тадбиркорлик фаолиятини амалга ошираётган шахсларнинг ишчи ёллаш тартибига риоя қилиши давлат солиқ қўмитаси томонидан назорат қилинади.\nАсосий янгилик эса қуйидагидан иборат: тадбиркор ишчи ёллаш учун дастлаб банк ҳисоби очиши талаб қилинади. Тадбиркор билан меҳнат муносабатларидаги жисмоний шахслар унинг номидан ҳужжат имзолаш ҳуқуқига эга бўлмайди ва якка тартибдаги тадбиркорлар сифатида кўрилмайди. Якка тартибда тадбиркорлик фаолиятини амалга ошираётган шахс бир неча турдаги хизматлар кўрсатаётган ёки фаолият амалга ошираётган тақдирда учдан ортиқ ишчи ёллаш ҳуқуқига эга эмас.


07:52 / 03.11.2016\nЖанубий Корея полицияси мамлакат президентининг собиқ котибини коррупция можаросига алоқадорликда гумон қилиб қўлга олди, деб хабар қилмоқда Ёнхап агентлиги.\nПрезидентнинг собиқ котиби, 57 ёшли Ан Чон Бом "Тинчлик" ва "К-спорт" каби жамғармаларга йирик компаниялардан пул йиғиш ишларида қатнашган. Бу фондларни можаро марказида бўлган, мамлакат президенти Пак Кин Хенинг дугонаси Цой Сун Сил бошқарган.\nАввал хабар қилинганидек, прокуратура Цой Сун Силни давлат ишларига аралашишда гумон қилиб ҳибсга олиш буйруғини кутмоқда.\n31 октябрь куни Цой Сун Сил унга нисбатан илгари сурилаётган айбловлар бўйича шошилинч тарзда вақтинча қамоққа олинган эди. Прокуратура Цой барча далилларни йўқотишидан хавотирлангани сабаб, шундай чоралар кўришга мажбур бўлган. унинг ўзи барча айбловларни рад этган. Цой Сун Сил Жанубий Корея ҳуқуқ-тартибот идоралари сўроғига жавоб бериш учун ўтган дам олиш кунлари Европадан келган эди.\nАйни чоғда президент Пак Кин Хе халқидан узр сўраб, Цой Сун Сил билан алоқасини тан олди. Бу унинг истеъфосини талаб қилиб норозилик намойишлари ўтказилишига сабаб бўлди. Президент котибияти ҳам тўлиқ таркибда истеъфога чиқарилган. Ҳукуматда янгиланишлар бўлиши кутилаяпти.\nЦой Сон Сил Жанубий Кореядаги шомонизм дини етакчиси, 1994 йилда вафот этган Цой Тхэ Миннинг қизи ҳисобланади. У биронта давлат лавозимига эга бўлмаган, бироқ, президент маърузаларига тузатишлар киритган, йирик корпорациялардан иккита жамғармага пул ўтказилишини назорат қилган. Ёнхап агентлигига кўра, президент Пак Кин Хе Цой Тхэ Мин оиласи билан 1974 йилда, онаси, ўша вақтдаги мамлакатнинг биринчи хоними Юк Ён Су вафот этган вақтларда танишган.\nЖанубий Корея Пак Кин Хе сиёсий инқироз Цой Сон Сил


Смартфон учинчи шахс томонидан тингланаётганини қандай билиш мумкин? - Daryo\n21:44, 04.06.2020 42723\nБаъзида смартфонлар ўзини ғалати тутиши мумкин: ўз-ўзидан ўчиб-ёниши, «оғир» дастурлар юкланмаса ҳам қуввати тез тугаши. «Прайм» нашрининг TelecomDaily ахборот-таҳлил агентлиги раҳбари Денис Кусковга таяниб маълум қилишича, бу каби ҳолатда қурилма бузиб кирилган ва уни учинчи шахс тинглаётган бўлиши мумкин.\nКусков ўзганинг телефонини тинглашни қонуний ва ноқонунийга ажратишни таклиф этади. Уларнинг биринчиси билан буни амалга ошириш учун етарлича асосга эга полиция ва бошқа куч тузилмалари шуғулланади. Шунингдек, ўзганинг телефонини ноқонуний равишда тинглашни танишлар ёки фирибгарлар амалга ошириши мумкин — бунинг учун улар полиция тутган йўлдан фойдаланмайди.\nТелефон тингланаётганини биринчи навбатда қурилмада пайдо бўлган нотаниш дастур орқали аниқлаш мумкин. Шу сабабли, смартфонга бирор дастурни ўрнатишдан олдин уни яхшилаб текшириш керак.\n«Бундан ташқари, телефон қандайдир ўз ҳаёти билан яшаётган бўлса: тегинмасангиз ҳам ўчиб-ёнса, бу смартфонни тинглаш дастури ишга туширилганини билдиради. Телефондан фойдаланмасангиз ҳам, у қизиб кетса (батарея ёки бу турдаги муаммоларга боғлиқ дастурий таъминот сабаб ҳам бўлиши мумкин), муаммо мавжуд, одатда у нормал температурада бўлиши керак», — дейди Кусков.\nШунингдек, аккумуляторнинг ҳаддан ортиқ сарфига фондаги бирор дастур ҳам сабабчи бўлиши мумкин. Масалан, москваликлар карантиндагиларни кузатишга мўлжалланган «Ижтимоий мониторинг» иловаси жуда кўп қувват сарфига олиб келишидан шикоят қилмоқда. Кўплаб замонавий смартфонлар тизим созламаларидаги иловалар фаоллигини кузатиш имконини беради, шу сабабли «қоидабузар»ни аниқлаш қийинчилик туғдирмайди.\nЮқорида келтирилган сабаблар смартфон эгасининг шахсий чегараси бузилганини билдирувчи ягона сабаб эмас. Қурилма «бошқа нуқтадан» тингланаётганини мессенжер ва ижтимоий тармоқ дастурчилари ишлаб чиқарувчиларга реклама учун шахсий маълумотларни тақдим этаётганидан ҳам билса бўлади. Бироқ бу қонуний, чунки барча рўйхатдан ўтиш вақтида «фойдаланувчи битими»ни қабул қилади.\n10:58, 28.05.2021 20962\n17:41, 07.06.2021 18336\n17:55, 11.06.2021 14496\nХитойда коронавирусга чалинган беморларни парваришлашга қодир ҳамшира-робот яратилди (видео)\n02:01 Бугун 5307\n00:32 Бугун 10721\n23:54, 12.06.2021 21795\n23:44, 12.06.2021 14241\n19:10, 11.06.2021 148776\n17:14, 11.06.2021 64453\n10:50, 12.06.2021 55566


ОТМларда айрим талабалар учун 3-семестр жорий қилинади - UzNews.uz\n1 февраля, 17:24 677 0\nОТМларда айрим талабалар учун 3-семестр жорий қилинади\nЎз вақтида фанлардан баҳо олмаган талабалар 3-семестр учун қўшимча маблағ тўлаб ўқийди.\nФото: Иллюстрация / Хоразм вилояти ИИБ\nАОКАда ўтказилган матбуот анжуманида Олий ва ўрта махсус таълим вазирлиги бош бошқарма бошлиғи Абдували Холиқов кредит-модуль тизимидаги ўзгаришлар ҳақида маълум қилди.\nҚайд этилишича, олий таълим муассасаларида таълим жараёнини кредит-модуль тизимида ташкил этиш ишлари 2020/21-ўқув йилидан жорий этиб келинмоқда. Асосий ўзгаришлар — илгари 38-40 ҳафта бўлган ўқув ҳафталари кредит-модуль тизими жорий этилганидан сўнг 36 ҳафтага туширилган. Бундан ташқари, академик дарс жараёнлари 10 ойдан 7,5-8 ойга туширилган.\n"Талаба бир семестрда 15 ҳафта таҳсил олади. Агар бир семестрга 18 ҳафта ажратилган бўлса, унинг икки ҳафтаси талабалар учун ўзлаштирилмаган фанларини ўзлаштиришга, яна бир ҳафтаси янги фанлар ҳамда ўқитувчиларни танлашга сарфланади.\nЯна бир муҳим жиҳати — учинчи, ёзги семестр ҳам қўшилган. Бу — таътил даврига тўғри келади ва талабаларнинг аризасига кўра, фанлардан баҳо олмаганлар учун ташкил этилади. Учинчи семестр учун ариза берган талабалар белгиланган тартибда қўшимча маблағни амалга оширади”, - деди Абдували Холиқов.\n3 марта, 08:56 1413 0\n2 марта, 09:48 577 0\n2 марта, 19:24 408 0\n3 марта, 14:43 289 0\n3 марта, 12:30 281 0\n3 марта, 11:42 268 0\n03 Марта, Среда 265 0\n03 Марта, Среда 261 0\n03 Марта, Среда 148 0\n03 Марта, Среда 1413 0\n03 Февраля, Среда 1243 0\n16 Февраля, Вторник 1172 0\n17 Февраля, Среда 489 1


Буюк шоир, Ўзбекистон Қаҳрамони Абдулла Орипов ҳикоя қилади: — Ислом Каримов жуда ҳалол ва ҳақиқатпарвар инсон эди.\nИслом аканинг даъвати билан қашқадарёликлар ушбу драмани кўп вақт томоша қилиб юришди. Мен Ислом акага бағишлаб кўп шеърлар ёздим.\nЎшаларнинг бири ушбу шеърдир:\nИслом Абдуғаниевич бойликка, пулга ружу қўймаган, таъмагирликка, порахўрликка қарши курашган, халқ ва миллат дарди билан яшаган фидоий ва мард, ҳалоллик тимсоли, — дея сўзини тугатди, улуғ устозимиз, Ўзбекистон Қаҳрамони Абдулла Орипов.\nТеглар: Ислом Каримов ҳайдовчи ҳақиқат


Ўзбекистон-Қирғизистон чегарасидаги Дўстлик чегара маскани.\nАндижонликмас ҳамда ўшликмаслар учун баъзи рақамлар:\nМарафон масофаси 42 километру 195 метр. Бу масофани спортчилар тақрибан 2 соату 10 дақиқада босиб ўтади.\nАндижоннинг четидан Дўстлик чегара постигача бўлган масофа Марафон масофасига тенг – 1-2 км кўпроқдир, 1-2 км озроқдир – фарқ принципиал эмас.\nДемак, Андижондан Ўшгача пиёда борса ҳам бўлади.\nСовет даврида Ўшдан Андижонга, Андижондан Ўшга қараб ҳар 20 минутда битта автобус йўлга чиқарди. Андижонга қатнаб ишлаган ўшликларни биламан.\nАндижондан келаркансиз, Дўстликка етиб, чегарадан ўтишингиз биланоқ Ўш шаҳри бошланади.\nҲарфхўрлар учун: расмий Ўш чегара чизиғидан 1 (бир) километрдан сўнг бошланади. Дўстликдан расмий Ўшгача бўлган 1000 метр Қорасув туманига қарайди. Лекин Ўш шаҳри жамоат транспорти Дўстликкача келади.\nАндижондан Тошкентгача 367 км.\nТошкентдан Бишкеккача 614 км.\nБишкекдан Ўшгача 648 км.\nДемак, Андижондан Тошкент ва Бишкек орқали Ўшга борадиган одам ҳаммаси бўлиб 1629 км йўл босиши лозим.\nБу масофа Андижон билан Ўш ўртасидаги 45 километрдан 36 баробар узундир.\nАндижонлик опанинг Ўшга сафари\nШу кунда Ўшда, опасининг уйида меҳмон бўлиб турган 65 яшар андижонлик онахон бир ҳафта олдин ўша 36 баробар узун йўлни босиб ўтди:\nАндижондан Тошкентга таксида борди.\nТошкентдан Бишкекка самолётда учди.\nБишкекдан Ўшга таксида борди.\nБишкекдан Ўшга самолётда учиши ҳам мумкин эди. Лекин қўрқди: бир бало бўлиб, самолёт Ўшга қўнолмай қолсаю энг яқин аэропорт деб Андижонникига қўндириб қўйсалар, шунча меҳнатим бекор бўлади – Ўшга ўтолмай қоламан, деб ўйлади.\nАндижонлик онахон Ўшга ўлим тўшагида ётган 75 яшар опаси билан видолашишга улгуриб қолиш учун келди.\nЎшга бориш учун керагидан 36 баробар ортиқча йўл босишга, керагидан 36 баробар ортиқча йўл кира сарфлашга андижонлик онахон мажбур эди.\nЧунки уни Дўстликдан ўтказмайдилар. Ўз мамлакати чегарачиси ўтказмайди. Уч кунлаб ётиб олса ҳам, очлик эълон қилса ҳам, харакири қилса ҳам ўтказмайди (яхшиям онахон харакири нималигини билмайди).\nЧегарадан ўтказишлари учун опанинг қўлида Ўшдаги опаси ўлди, деган телеграмма бўлиши лозим.\nОпаси синглиси учун атайлаб ўлиб берган тақдирда ҳам ўтказмайдилар чегарадан. Чунки ўлгичнинг фамилияси бошқа, сингилники бошқа.\nЛекин андижонлик опа Тошкентдан Бишкекка учар экан, ўзбек паспорт назорати ундан телеграмма-таклифнома сўрамади.\nСўрамаслиги керак эди ҳам: икки қўшни мамлакат ўртасидаги сўнгги келишувга биноан ўзбекистонлик Қирғизистонга, қирғизистонлик Ўзбекистонга визасиз боришга, 60 кун туришга ҳақли. Лекин Тошкент аэропортидаги рамзий чегарада ишлайдиган бу келишув Ўзбекистон билан Қирғизистон ўртасидаги реал чегарада ишламайди.\nТошкент нега бу қадар қаҳҳор?\nНега бу қадар бешафқат? Ўйлайман, ўйлаб ўйимга етмайман-етолмайман.\nТерроризмдан қўрқадими, дейин десам – кулгим қистайди: ўшлик ўзбекни террорчи, деб ўйлайдими Тошкент?\nЁки ўзининг андижонлигини террорчи, деб ўйлайдими?\nҚаҳрамонимиз - андижонлик 65 яшар опа Дўстликдан ўтмоқчи бўлса террорчию Ўшга Андижон-Тошкент-Бишкек-Ўш қилиб борса террорчи бўлмай қоладими?\nЎйлайман, ўйлаб ўйимга етмайман-етолмайман.\nАндижонлик билан ўшлик – корейсларми ё? Қайсиниси Шимолию қай бири Жанубий Корейс?\nМао Цзе Дун билан Хрушчев урушиб қолганидан сўнг Шарқий Туркистон уйғурлари чегаранинг икки томонида қолиб кетган, она ўғилни, ака укани, опа сингилни кўролмай қолган эди. СССР синиб, чегаралар очилди: ака укани, опа сингилни кўрди, осмон узилиб ерга тушмадику?!\nЛекин андижонликлар ва ўшликларнинг аксарияти бу нарсаларни ўйламайди. Тошкентга бориб Бишкекка, Бишкекка бориб Тошкентга учаверади. У ёғига – такси: Андижон ё Ўшгача учишдан қўрқишади – бир бало бўлиб...\nЛекин андижонликлар ва ўшликларнинг аксарияти бу нарсаларни ўйламайди.\nУлар Зўрни тан олади-қўяди.\nЗўрнинг кети тегирмон тоши юргизади, деб қўйишади ва аламлари бироз юмшайди.\nБаъзи қувлари бу гапни бошқачароқ айтади:\nКетнинг зўри тегирмон тоши юргизади.\nP.S. Опа-сингиллар - реал. Уларнинг исм-фамилиялари, Андижон ва Ўшдаги манзиллари муаллифга маълум.


«СУНАНИ ТЕРМИЗИЙ»НИНГ ШАРҲЛАРИ (1-қисм) - Termiziy\n«СУНАНИ ТЕРМИЗИЙ»НИНГ ШАРҲЛАРИ (1-қисм)\nИмом ат-Термизий раҳимаҳуллоҳнинг «Жомеъ ас-Сунан» асарига Аллоҳ таоло мақбуллик бағишлаган бўлиб, у кейинги давр олимлари, аҳли илмлари томонидан қайта-қайта ўрганилган, тадқиқ ва таҳлил қилинган. Ҳозиргача бу муқаддас анъана давом этиб келаётгани қувонарлидир. Асрлар давомида «Жомеъ ас-Сунан» қўлёзмалари дунёнинг турли томонларига тарқаб кетган. Машҳур ва моҳир хаттотлар уни қайта-қайта китобат қилганлар. Жумладан, Қуддусда яшаган Абу Наср ал-Мўътаман ас-Сожий (445 ‒ 507/1053 ‒ 1113) раҳимаҳуллоҳ муҳаддис бобомизнинг мазкур тўпламини олти марта тўлиқ кўчириб чиққанлиги нақл қилинган.\nИмом ат-Термизий раҳимаҳуллоҳнинг «Жомеъ ас-Сунан» асари матни илк бор Мисрнинг Булоқ шаҳрида 1292/1875 йили нашр қилинган бўлиб, унинг ҳошиясида «ал-Азҳар»нинг уламоларидан Аҳмад ар-Рифоъий ал-Моликий раҳимаҳуллоҳнинг изоҳлари ўрин олган эди. Шундан сўнг Деҳлида бир неча бор нашр қилинган.\n«Жомеъ ас-Сунан»га қанчадан-қанча тажридлар, мустахражлар, ҳошиялар, мухтасарлар тузилган. Жумладан, Ибн ал-Қайсароний (448 ‒ 507/1057 ‒ 1114) раҳимаҳуллоҳ «Сунан ат-Термизий»нинг «атроф»ларига бағишланган 10 жилдлик манба яратган. «Атроф» ҳадис китобларининг бир тури бўлиб, бугунги кундаги кўрсаткичлар туркумига киритиш мумкинлигини олдин қайд қилиб ўтган эдик.\n«Жомеъ ас-Сунан»га битилган шарҳларнинг саноғини аниқлаш имконсиз. Мазкур шарҳлар ўрганилар экан, уларни нашр этилган; қўлёзма шаклида мавжуд, лекин чоп этилмаган ҳамда бугунги кунгача сақланиб қолмаган каби учта туркумга тасниф қилиб ўрганиш мумкин. Олимларнинг асарларни шарҳлашда қўллаган услуб ва шартлари уларнинг оммалашуви ва эътироф этилишида муҳим омил ҳисобланади. «Сунан ат-Термизий»га нафақат аҳли суннат ва жамоат олимлари, балки ундан ташқари бўлган тоифа вакиллари томонидан ҳам шарҳ ва таълиқлар битилганини айтиб ўтиш ўринли. Лекин асарга битилган шарҳ ва таълиқларнинг кўпчилиги аҳли суннат ва жамоатнинг энг катта ва салмоқли мазҳаби – ҳанафийлик олимлари ҳиссасига тўғри келади. Шарҳларнинг аксарияти борасида бу ерда маълумот беришни лозим топдик:\n1) «Шарҳ Жомеъ ат-Термизий». Унинг муаллифи «ал-Ҳоким ал-Кабир» лақаби билан танилган Абу Аҳмад Муҳаммад ибн Муҳаммад ан-Найсобурий ал-Каробисий (285 ‒ 378/898 ‒ 988) раҳимаҳуллоҳдир. Ушбу шарҳ бизнинг кунимизгача етиб келмаган бўлиб, «Жомеъ ас-Сунан»га битилган илк шарҳлардан бири ҳисобланади. Ал-Ҳоким ал-Кабир ан-Найсобурий раҳимаҳуллоҳ бир муддат қадим Шош – Тошкентда қозикалон бўлиб фаолият олиб борганлар.\n2) «Оризат ал-аҳвазий би-шарҳ «Саҳиҳ ат-Термизий». Бу шарҳнинг муаллифи моликий мазҳабининг таниқли фақиҳи ва муҳаддиси Абу Бакр Муҳаммад ибн Абдуллоҳ ибн Муҳаммад ибн Абдуллоҳ ибн Аҳмад ибн ал-Арабий ал-Муъофирий ал-Ишбилий (468 ‒ 546/1076 ‒ 1151) раҳимаҳуллоҳ бўлиб, у зот «Ибн ал-Арабий ал-Моликий» номи билан танилганлар. Шарҳ анча батафсил бўлиб, асосан, унда муаллиф Абу Исо ат-Термизий раҳимаҳуллоҳнинг фиқҳга оид фикрларини шарҳлашга ва уларни тўлдиришга эътибор берганлар. Шунингдек, шарҳда ҳар бир ҳадис тўрт жиҳатдан таҳлил қилинган. Ҳадис исноди таҳлил қилинган; ҳадис матни наҳвий жиҳатдан кўриб чиқилган; ҳадисдан олинадиган фиқҳий ҳукмлар таҳқиқ этилган; ақидавий жиҳатига эътибор қаратилган. Шунинг учун кейинги даврнинг барча муҳаддис шориҳлари ушбу асарга мурожаат этганлар.\nШунингдек, «Оризат ал-аҳвазий»да «ал-Илал ас-сағир» асари ҳам шарҳланган.\nКитоб 1299/1882 йили ва 1350 ‒ 1352/1931 ‒ 1933 йилларда Конипур ва Қоҳира шаҳарларида 13 жилдда ҳамда 1997 йили Байрут шаҳрида жойлашган машҳур «Дор ал-кутуб ал-илмия» нашриётида 14 жилдда чоп қилинган.\n3) «Ан-Нафҳ аш-шазий фий шарҳ «Жомеъ ат-Термизий». Бу шарҳнинг муаллифи Ҳофиз Абу-л-Фатҳ Муҳаммад ибн Муҳаммад ибн Муҳаммад ал-Яъмурий (671 ‒ 734/1273 ‒ 1334) раҳимаҳуллоҳ бўлиб, у зот «Ибн Саййид ан-Носс ал-Андалусий» номи билан машҳур. Бу шарҳ кенг тарқалган бўлса-да, муаллиф уни охирига етказа олмаган (Ҳожи Халифа. Кашф аз-зунун. 1-жилд. – Байрут: Дор эҳё ат-турос ал-арабий, 2004. – Б.320.).\nЯъни Ибн Саййид ан-Носс раҳимаҳуллоҳ «Жомеъ ат-Термизий»ни бошидан 316 та ҳадисни шарҳлашга улгурган. Тадқиқотчилар мазкур шарҳ агар охирига етказилганида, «Жомеъ ас-Сунан»нинг энг мукаммал ва энг муфассал шарҳларидан бири бўлар эди деганлар.\n4) «Такмила «ан-Нафҳ аш-шазий». Ушбу шарҳ юқорида айтилган Ибн Саййид ан-Носс раҳимаҳуллоҳнинг «ан-Нафҳ аш-шазий» номли шарҳининг тўлдирувчиси ҳисобланади. Асар Зайнуддин Абдурраҳмон ибн Ҳусайн ал-Ироқий ал-Курдий (725 ‒ 806/1325 ‒ 1404) раҳимаҳуллоҳ қаламига мансуб. Зайниддин ал-Ироқий раҳимаҳуллоҳ мазкур шарҳни ҳақиқий шориҳнинг услубида давом эттириб охирига етказишга ҳаракат қилиб кўрган. Лекин у зот ҳам уддасидан чиқа олмаган, вафоти туфайли бу шарҳ ҳам охирига етмаган.\n5) «Шарҳ завоид ат-Термизий ъала ас-Саҳиҳайн». Ушбу шарҳ муаллифи Сирожуддин Абу Ҳафс Умар ибн Али ибн Аҳмад ал-Ансорий ал-Андалусий (723 ‒ 804/1323 ‒ 1402) раҳимаҳуллоҳ «Ибн ал-Мулаққин» куняси билан танилганлар. Китобда Имом ал-Бухорий раҳимаҳуллоҳ ва Имом Муслим раҳимаҳуллоҳнинг саҳиҳ ҳадислар тўпламларида келтирилмаган ҳадислар шарҳ қилинган. Шунингдек, «Сунани Абу Довуд»да келмаган ҳадислар шарҳига катта эътибор қаратилган.\n6) «Шарҳ ал-Ҳофиз Ибн Ҳажар». Бу шарҳ таниқли муҳаддис, ўзининг «Саҳиҳи Бухорий»га битган «Фатҳ ал-Борий» номли мукаммал ва муфассал шарҳи билан шуҳрат қозонган олим Ибн Ҳажар ал-Асқалоний раҳимаҳуллоҳнинг қаламига мансуб. У зот «Фатҳ ал-Борий» асарида мазкур шарҳини эслатиб ўтганлар (Ибн Ҳажар ал-Асқалоний. Фатҳ ал-Борий. 1-жилд. – Риёз: Дору Таййиба, 2005. – Б.563.).\nЛекин ҳозиргача ушбу машҳур шарҳнинг қўлёзмаси топилиб, нашр қилинган эмас. У алломанинг «ал-Лубоб фий шарҳ қавл ат-Термизий «ва фи-л-боб» номли асари ҳам бўлиши мумкин. Маълумки, Имом ат-Термизий раҳимаҳуллоҳ томонидан ҳар бир мавзуда кимлар ҳадис ривоят қилганига ишора қилиб кетилган. «Ал-Лубоб» ушбу ишора қилинган ҳадислар тахрижи ва шарҳига бағишланган.\n7) «Шарҳ ал-Булқиний». Абу Ҳафс Сирожуддин Умар ибн Руслон ибн Насир ал-Мисрий ал-Киноний ал-Асқалоний ал-Булқиний (724 ‒ 805/1324 ‒ 1403) раҳимаҳуллоҳ асари бўлиб, у зот Мисрда қози ва муфтий бўлганлар. Шарҳ «ал-Арф аш-шазий ъала «Жомеъ ат-Термизий» деб аталган. Бироқ у охирига етказилмай қолган. Муаллиф шофеъий мазҳаби уламоларидан бўлиб, Ибн Ҳажар ал-Асқалоний раҳимаҳуллоҳнинг устози ҳисобланади.\n8) «Шарҳ Ибн Ражаб». Бу асар ҳанбалий мазҳаби олими Зайнуддин Абдурраҳмон ибн Аҳмад ибн Ражаб ал-Ҳанбалий (736 ‒ 795/1336 ‒ 1393) раҳимаҳуллоҳникидир. «Табақоти ҳанобила» ҳамда «ал-Қавоид ал-фиқҳия» асарлари билан ҳам шуҳрат қозонган. «Кашф аз-зунун» асарида айтилишича, ушбу шарҳ йигирма жилд бўлган ва фитна пайтида ёниб кетган (Ҳожи Халифа. Кашф аз-зунун. 1-жилд. – Байрут: Дор эҳё ат-турос ал-арабий, 2004. – Б.559.).\nМазкур шарҳнинг бир қисми ва «Сунан ат-Термизий»нинг иловаси бўлмиш «ал-Илал ас-сағир»га битилган шарҳ сақланиб қолган.\n9) «Қут ал-муғтазий». Жалолиддин ас-Суютий раҳимаҳуллоҳнинг ушбу асари «Сунан ат-Термизий»га ёзилган шарҳларнинг энг ихчамларидан ҳисобланади. Унинг Ҳиндистон ва араб диёрларида бир қанча нашрлари мавжуд. Мағриб уламоларидан Али ибн Сулаймон ад-Димноний (1234 ‒ 1306/1819 ‒ 1888) раҳимаҳуллоҳ «Қут ал-муғтазий»га ҳошия ёзиб, кенг изоҳлаб чиққанлар.\n10) «Шарҳ Жомеъ ат-Термизий». Бу шарҳнинг муаллифи «Муҳйий ас-сунна» ва «ал-Фарро» лақаблари билан танилган Абу Муҳаммад ал-Ҳусайн ибн Масъуд ал-Бағавий (436 ‒ 510/1044 ‒ 1117) раҳимаҳуллоҳдир. У зот «Мишкот ал-масобеҳ»нинг асли бўлмиш «Масобеҳ ас-сунна» асари билан шуҳрат қозонган. Шунингдек, тафсирга оид «Маолим ат-танзил» номли тафсири машҳур. Олимнинг «Сунан ат-Термизий»га битган шарҳи айтилган бўлса-да, ҳалигача топилиб нашр қилинмаган.\nҲамидулла Аминов- Тарих фанлари номзоди;\nҲикматуллоҳ Абиев-Имом Термизий халқаро илмий-тадқиқот маркази Манбашунослик бўлими илмий ходими.


Депутат Улуғбек Вафоев жомбойлик сайловчиларнинг муаммоларини ўрганди | Ўзбекистон Халқ демократик партияси\n2021-03-28 12:54:18 1023\n“Маҳаллабай” ишлаш бўйича амалга оширилаётган янги тизим асосида Олий Мажлис Қонунчилик палатасидаги ЎзХДП фракцияси аъзоси Улуғбек Вафоев Самарқанд вилояти Жомбой туманида бўлди. “Журият“ маҳалласида фаоллар ва оқсоқоллар, маҳалла аҳли билан учрашув ўказди.\nМулоқот давомида ҳудудни ижтимоий-иқтисодий ривожлантириш, аҳоли бандлигини таъминлаш имкониятлари ҳақида сўз борди. Муаммолар ўрганилди, уларни бартараф этишга қаратилган таклифлар билдирилди.\nДепутат шу куннинг ўзида маҳалладаги “Темир дафтар”, “Аёллар дафтари”, “Ёшлар дафтари”га киритилган фуқароларни ишга жойлаштириш масалаларини ўрганди. Маҳаллада яшовчи Камариддин Турдикулов ва Сирожиддин Мирзаевни ушбу дафтарлардан чиқариш бўйича субсидия асосида қуриб берилган 2 та иссиқхона фаолияти ҳамда ажратиб берилаётган ерлардан фойдаланиш ҳолатини ўрганиб чиқди.\nШунингдек, депутат У.Вафоев тумани “Наймантепа” маҳалласида яшовчи “Темир дафтар” ва “Аёллар дафтари”га рўйхатга турувчи кам таъминланган фуқароларнинг турмуш шароитини ўрганди. Кам таъминланган оилаларга оила учун керакли маиший техникалар олиб берилди.\nДепутат тумандаги “Тўққизбой” маҳалласида яшовчи 1-гуруҳ ногиронлиги бўлган Дилоро Худойқулованинг ҳолидан хабар олди. Унга ногиронлик аравачаси берилди.\nНавбатдаги учрашув тумандаги касб-ҳунарга ўқитиш марказида бўлди. Депутат марказ фаолияти билан атрофлича танишди ҳамда бу ерда таълим олаётган “Ёшлар дафтари”га киритилган ёшлар билан очиқ ва самими суҳбат қурди.


САЛОМАТЛИК УЧРАШУВИ » Kamoliddin Behzod nomidagi Milliy Rassomlik va Dizayn Instituti\n25 май куни институтда Тошкент шаҳар саломатлик институти ва Миробод туман кўптармоқли марказий поликлиника шифокорлари билан учрашув бўлиб ўтди.\nУчрашувда Тошкент шаҳар Саломатлик институти услубчи-шифокори Ш.Сидикова, шифокор М.Қамбарова, ОИТСга қарши кураш маркази шифокор-эпидемиологи Д.Акрамова ҳамда институт Тасвирий санъат факультети декани А.Юсупов, маънавият бўйича декан ўринбосари О.Солихов ва талабалар иштирок этдилар.\nТадбирдан кўзланган асосий мақсад талабаларга соғлом турмуш тарзи маданиятини тарғиб қилишдан иборат. “Зарарли одатлар гиёҳвандлик, кашандалик ва ОИТСга қарши курашиш” мавзусида Саломатлик маркази услубчи шифокори Ш.Сидикова маъруза қилди.\nШифокор М.Қамбарова эса “Камқонлик касаллигини олдини олиш” ва “Вирусли геппатит касаллигини олдини олиш” мавзуларида гапириб, касалликлар борасида тавсиялар берди ва ўз фикрларини билдириб ўтди.\nСоғлом турмуш тарзи борасида талабаларда туғилган саволларга шифокорлар батафсил жавоб бердилар.


33637 Ўқиш режими + -\nЯқин кунларда бир дугонам билан баҳслашиб қолдик: интернетдаги “биз” ҳаётдаги “биз”га унчалик ўхшамайди. Бу айёрона онлайн-тизимлар бизни бошқача кўрсатади. Улар бизга хиёнат қилади, бизни ўзгартиради, бизни бирмунча яқин одамларга айлантиради. Эътибор берганмисиз, виртуал шахсият реал инсондан қанчалар фарқ қилади – аксар ҳолатда ёмон тарафга? Нима учун шундай бўлади? Жавоб бериш осон эмас. Менимча, бунда бир қанча омилларнинг ўрни бор.\nҲақиқий ҳаётда мавзуни ўзгартириш учун сабаб-баҳоналар кўп. Анави қушчанинг учишига қара, мана бу қўшоёқнинг югуришини кўр, юр, бирга чой ичамиз... Атрофдаги воқеликка чалғиш осон бўлган пайтда диққатни баҳсга жамлаш қийин кечади. Бу эса яхши – шу тарзда жанжаллар босилади, низолар сўнади. Лекин ёзма нутқда, чатлар ва изоҳ (комментарий)ларда зиддиятдан қочиб бўлмайди. Агар баҳс учун асос бор бўлса, охиригача баҳслашмай қўймайсан. Ҳеч қандай қушчалар, қўшоёқлар чалғита олмайди сени. Назарий жиҳатдан баҳс учун мавзуси бор бўлган икки кишининг онлайн ёзишмасининг «жанг» билан тугаш эҳтимоли уларнинг реал учрашувидагига нисбатан анча юқори.\nИккинчидан: интернет – жамоат жойи. Сени ҳамма кўриб туради. Мусулмонлар риё билан қанчалар (муваффақиятли) курашмасин, уни бутунлай маҳв қилиш қийин. Сенинг ижтимоий тармоқдаги аккоунтинг – бу сенинг юзинг, оломоннинг ичида йўқолиб қолмаслик учун. Сен ўзинг ҳақингда энг яхши нарсаларни танлаб ёзасан, диний статусларни жойлайсан. Аёллар рўмолдаги расмларини ҳам қўядилар. Бу бир кичик ўйин, оломонга ўзини кўрсатиш, кўз-кўз қилиш. Сен у ерда ҳақиқий сендан кўра яхшироқ кўринасан. Ва, албатта, бу сезилади. Биз фейсбукдаги шинам профилимизда унчалик ҳам ҳақиқий эмаслигимизни ҳамма яхши тушунади.\nУнутмаслик керакки, бирор блогни фаол юритиш (ҳатто твиттерда бўлса ҳам) бизга бевосита таъсир қилади. Ҳаёт тасвирлаш объекти бўлган жараён сифатида кўрина бошлайди. «Мана бу нарса ҳақида, ҳалиги ҳақида, яна ҳузур билан намоз ўқиётганим ҳақида ёзсам бўларкан», деб ўйлай бошлайсан, бошингни саждага қўйиб. Ҳа, мен бироз ошириб юбордим. Бироқ бу ҳақиқат: воқеликдаги ҳаётда тармоқда нима қилиш ҳақида анча кўп ўйлай бошладик.\nШунингдек, интернет нутқ услубига таъсир қилади. Смайликлар, қисқартмалар, интернет шеваси (слэнг) шахсиятимизни ўғирлайди. Ҳаётда сен фикрлари покиза, нутқи чиройли ёқимтой ва камтар қизалоқсан. Профилингда мушукчанинг расми остига кўпгина смайликларни жойлаб, одамнинг қалбини қитиқлайдиган қилиб «мимими» деб ёзиб қўйдинг. Энди ўйлаб кўр-чи, сенинг интернетга «ёпишиб қолган» «оддий» қизлардан нима фарқинг бор?\nЯна бир нарса борки, уни тушунтиришим қийинроқ. Негадир интернетда биз кескинроқ гапирамиз, суҳбатдошимизнинг ёзганини ҳам қизиққонлик билан қабул қиламиз. Оддийгина «Билмайман!» ҳам «Бас қил, сен билан ортиқ гаплашишни хоҳламайман!» бўлиб эшитилади. Танқидни айтмаса ҳам бўлади. Риторик савол худди гап билан ташланишдек қабул қилинади.\nХулоса нима? Ўзим ҳам билмайман. Ҳозир интернетсиз яшаб бўлмайди: дарслар ўша ерда, илм ўша ерда, бутун дунё мусулмонлари ўша ерда, янгиликлар ўша ерда... Биз онлайнмиз, биз жараённи кузатиб турамиз. Қочиб қутулиб бўлмайди. Мен маслаҳат беришим мумкин бўлган нарса – агар суҳбатингиз дағаллашиб бораётганини сезсангиз ва бунда онлайн тарздаги суҳбат сабаб деб билсангиз, узунроқ жумлалар билан ёзинг (бу кескинликни юмшатади) ва мавзуни тез-тез алмаштиринг. Ва, албатта, жонли тарзда кўришиб туринг. Дўстларингиз интернетдан ташқарида онлайндагидан кўра яхшироқ.\nМалика Умму Яҳё,\n01:27 / 01.06.2017 1269\n03:45 / 27.12.2016 1325\nБандаларига бутун ер юзини саждагоҳ қилиб берган Роббимиз субҳанаҳу ва таолога ҳамду санолар бўлсин «Ким Аллоҳнинг розилиги учун масжид қурса, Аллоҳ унга давоми...\n11:26 / 02.02.2017 5272\nТАҚДИМ Навосиз улуснинг навобахши бўл, Навоий ёмон бўлса, сен яхши бўл Алишер НАВОИЙ Олимларнинг ҳисобкитобларига кўра, ҳар сонияда ер юзида иккита гўдак ёруғ давоми...\n07:11 / 23.03.2017 1681


Дилобар Маматова2021-05-24T12:26:13+05:0024 May, 2021|“Йилнинг энг фаол журналисти – 2021”, Интернет журналистикаси|\nБОЖХОНАЧИ ГУЛИ ОПА\nГули Бобоқулова ҳарбийлар оиласида туғилган.Отаси турли жойларда ишлагани боис, унинг мактаблари тез-тез ўзгарарди. Аммо қайси мактабга бормасин киришимлилиги, зукко зеҳни туфайли муҳитга мослашиб кетарди. Унда ҳарбийларга хос қатъият ана шу мактаб даврларда шаклланган бўлса ажаб эмас. Ёшлигидан отаси билан сирлашар, касб машаққатлари билан ўртоқлашарди. Отасининг ҳарбий бош кийимини кийиб тенгдошларига мақтангиси келарди…\nОрадан йиллар ўтди. 1995 йилда Бухоро давлат университетини тамомлаган Гули Бобоқулова шу ерда ўқитувчи бўлиб ишлай бошлайди. Сўнг, аспирантурада ўқишини давом эттиради. Турмуш қуради. Бироз муддат оила ва фарзандлар ташвиши, рўзғор юмушлари билан банд бўлади. Барибир ота изидан юриб, 2001 йилдан бошлаб вилоят божхона бошқармасининг божхона назоратини ташкил этиш бўлими инспектори лавозимида ишга киришади. Шу санадан бошлаб опанинг ҳаётида ранг-баранг саҳифалар очила бошлайди. Йигирма йил давомида аэропорт пости, чегара божхона постларида турли лавозимларда ишлади.\nГ.Бобоқулова ҳозирда Ўзбекистон Республикаси Давлат божхона қўмитасининг Бухоро вилояти божхона бошқармаси «Олот» чегара божхона пости катта инспектори лавозимида хизмат қилмоқда. Жорий йил у Президентнинг «8 март – Халқаро хотин-қизлар куни муносабати билан мукофотлаш тўғрисида»ги фармонига мувофиқ, «Содиқ хизматлари учун» медали билан тақдирланди.\n– Ота-онамнинг қўллаб-қувватлаши ила шу соҳага ишонч билан қадам ташлаган бўлсам, турмуш ўртоғимнинг кўмаги туфайли ютуқларга эриша бошладим, – дейди Гули Бобоқулова. – Жамоада обрў қозондим, касбга меҳр бериб, садоқат билан ишладим. Натижада раҳбарият эътиборига тушдим. Шахсий таркиб зобити сифатида божхона хизмати майори унвонини олганимда раҳбариятнинг менга бўлган ишончидан мамнун бўлган эдим. Ўзбекистоннинг чекка ҳудудларидан бўлган «Олот» чегара божхона постида ишлаб туриб, Президент қўлидан унвон оламан, деб ҳеч ўйламаган эдим…\nИш қанчалик қизиқарли ва завқли бўлмасин, аёл киши учун оила биринчи ўринда туради. Гули Бобоқулова фарзандлар тарбиясини ҳам эсдан чиқармаган. Тўрт нафар ўғилни турмуш ўртоғи кўмагида илмга эътиборли қилиб улғайтирди. Бугун катта фарзанди Нукус давлат университети ҳуқуқшунослик факультетида, қолган уч фарзанди мактабда аъло баҳоларга ўқийди.\nБир аёлга етарли бахтга эришган Г.Бобоқулова ҳар қадамда полковник отасининг насиҳатларини эслайди. Марҳум падари бузрукворидек соҳада ном қолдиришга интилади.\nhttps://uza.uz/uz/posts/bozhxonachi-guli-opa_190049 ЎзА сайти (27.11.2020)


МАЪНАВИЯТ МАВЗУСИ КУН ТАРТИБИДАН ТУШМАЙДИ - “Китоб дунёси” газетаси сайти\nМАЪНАВИЯТ МАВЗУСИ КУН ТАРТИБИДАН ТУШМАЙДИ\n999 марта кўрилган.\n— Она Ўзбекистонимиз эришган барқарор ривожланиш самараларини, эртанги юксак тараққиётимиз кафолатларини бугун фақат кўнглида заррача инсофи қолмаган кимсагина кўрмаслиги, эътироф этмаслиги мумкин. Ахир Юртимиздаги адолат, қонун устуворлиги, маънавият, маърифат, инсоний мулоқот маданиятининг қанчалар муҳим ўрин тутиши бутун дунёга ўрнак, десам муболаға бўлмайди. Айниқса, амалга оширилаётган маънавият билан боғлиқ ишлар бутунжаҳон афкор оммасининг диққат марказида турибди ва эндиликда дунёнинг ривожланган давлатлари ҳам бу борада юртимиз билан ҳамкорликни йўлга қўймоқда. Юртбошимизнинг биргина “Юксак маънавият — енгилмас куч” асарининг бир неча тилга таржима қилиниб, ўрганилгани ва мамлакатлар ўртасида жорий этилгани гапимнинг исботидир.\nШундан келиб чиқиб, ўтган йилда ҳам айнан миллий маънавиятимиз, маърифатимиз ривожига ҳисса бўлиб қўшиладиган қатор нашрларни амалга оширдик. Жумладан, йил давомида Республика Маънавият ва маърифат кенгаши ҳомийлигида «Маънавият тарғиботчисига ёрдам» туркумида 34 номдаги рисола чоп этиб жойларга етказилди. Профессор М. Қуроновнинг «Огоҳлик: тарих ва замон сабоқлари» номли китоби ҳам маънавий-мафкуравий тарғибот ишларимиз самарадорлигини таъминлашда асқотиши тайин.\n«Бетакроримсан, ягонасан, она Ватаним — Ўзбекистоним!» номли услубий қўлланма эса таълим муассасаларимизда вояга етаётган барча ўғил-қизларимизнинг истиқлол берган улкан имкониятлар, самаралар ва марраларимиздан воқиф бўлишида беминнат хизмат қиляпти.\nЮқорида таъкидлаганимдек, нашриётимиз ўз номига содиқлигини ҳатто дарсликлар сарлавҳасидан ҳам англаб олсак бўлади. Жумладан, ўтган йилда умумий ўрта таълим мактабларининг 5-6 синфлари учун «Ватан туйғуси», 7-8-9 синфлар учун эса «Миллий истиқлол ғояси ва маънавият асослари» дарсликларини катта нусхаларда чоп этдик. Шуниси эътиборлики, мазкур дарсликлар республикамизда таълим-тарбия бериладиган барча қардош тилларда ҳам нашр этилди.\n2015 йил — «Кексаларни эъзозлаш йили» муносабати билан бизнинг нашриётимизга «Кексаларимиз — хонадонларимизнинг файзу фариштаси» номи остида 8 та плакатни ўз ичига олган рангли туркумни чоп этиш ишониб топширилган эди. Бу иш ҳам ўз вақтида ва юқори сифатда адо этилди. Бундан ташқари, таниқли публицист Муртазо Қаршибоевнинг мазкур йил мазмун-моҳиятини теран очиб берган «Элда эъзоз топган кексалар» номли китоби кўпчиликнинг самимий эътирофига эришди.\nҚисқа қилиб айтганда, 2015 йилда нашрга тайёрлаб чоп этганимиз барча маҳсулотларимиз ҳам қай бир жиҳати билан азиз ўқувчиларимиз кўнглидан жой топа олган бўлса, бизга бундан ортиқ қувонч йўқ.\nБу йил режа-мўлжалларининг ҳаммаси тўғрисида олдиндан очиқ гапириб қўйиш — тобора кенгайиб бораётган ноширлик бозорида сирни ошкор қилиш билан баробар бўлишини яхши тушунасиз. Шундай бўлса ҳам, нашрга тайёрлаётганимиз айрим китобларни санаб ўтишим мумкин. Жумладан, гарчи икки маротаба катта нусхаларда чоп этилмасин, ўқувчиларини топиб кетган И. Буничнинг «Партиянинг олтинлари» китобини (устоз Озод Шарафиддинов таржимасида) қайта нашр этмоқчимиз.\nБундан ташқари, маърифатпарвар бобомиз Абдурауф Фитратнинг 5 жилдли тўла асарлар тўпламини, ёшлигида қатағон қурбони бўлган истеъдодли шоир Ботунинг танланган асарларини, йирик адабиётшунос Б. Қосимовнинг чуқур илмий-маърифий таҳлиллардан таркиб топган мақолалар тўпламини ва бошқа шу сингари ўқишли китобларни чоп этиш келгуси йилдаги эзгу ишларимиз бўлажак.\n«Маънавият» нашриёти директори


Коррупцияга қарши курашишда хориж тажрибаси (2019 йил, 32 сон) | insonvaqonun.uz\n2019 ЙИЛ 37 СОН\nБош саҳифа/Олам ва одам/Коррупцияга қарши курашишда хориж тажрибаси (2019 йил, 32 сон)\nПОРАХЎРЛИККА қарши ҳар бир давлат ўз услубида курашиб келади ва қайсидир давлатда коррупцияга деярли барҳам берилган бўлса, яна қаердадир бу иллат “гуллаб-яшнаш”да давом этади. Қуйида коррупцияга қарши курашиш борасида жаҳон тажрибасини эътиборингизга ҳавола қиламиз.\nКоррупцияга қарши муваффақиятли курашиш намунаси сифатида Сингапурдаги ислоҳотларни кўрсатиш мумкин. Бу давлат қисқа вақт ичида Осиёнинг қолоқ мамлакатидан дунёнинг энг ривожланган давлатларидан бирига айланди. Бунинг замирида эса коррупцияга қарши кураш ётади.\nҲукумат бу борада махсус дастур ишлаб чиққан бўлиб, унга кўра барча даражадаги амалдорларнинг фаолияти тўлиқ шаффоф бўлиши таъминланди. Коррупцион алоқалар илдиз отмаслиги учун мажбурий ротация тартиби жорий этилди. Барча даражадаги амалдорларнинг фуқаролар билан муносабатларида тизимли назорат ўрнатилди ва турли бюрократик тўсиқлар олиб ташланиши учун бу муносабатлар механизми такомиллаштирилди.\nБундан ташқари, барча мансабдорларнинг маошлари сезиларли даражада оширилди, суд тизими мустақиллиги таъминланди, пора олганлик ва берганлик учун жазо кескинлаштирилди. Шу билан бир вақтда коррупциянинг ҳар қандай кўриниши ҳақида жамоатчиликни хабардор қилиб турувчи мустақил ОАВ шакллантирилди.\nСингапур етакчиси Ли Куан Юнинг коррупция устидан ғалаба қозонишни истаган инсон ўз қариндошлари ва яқин дўстларини ҳам қамашга тайёр бўлиши кераклиги ҳақидаги машҳур ибораси мамлакатда коррупцияга қарши кураш аёвсиз бўлганидан далолат беради.\nАгар Сингапурда коррупциячи амалдор маълум бир муддатга қамоқ жазосини олган бўлса, Хитойда бунинг учун бир умрлик қамоқ ёки ўлим жазоси жорий этилган. Маълумотларга кўра, 2003 йилдан бери бу давлатда 10 мингга яқин мансабдор ўлимга ҳукм қилинган, 120 минг нафари эса узоқ муддатларга қамалган. Айрим ҳолатларда пора билан ушланган амалдорларнинг қўллари чопилган.\nНидерландияда ҳам бу иллатга қарши курашиш учун қатор чоралар ишлаб чиқилган. Пора билан қўлга тушган амалдорга кейинчалик давлат ташкилотларида ишлаш тақиқланади, у барча ижтимоий имтиёз ва кафолатлардан маҳрум этилади.\nЭҳтимолий порахўр амал курсисини эгалламаслиги учун кадрлар танлашнинг махсус тизими ташкил этилган. Бундан ташқари, йирик муассасаларда мансабдорлар ўз ваколатларини суиистеъмол қилишларининг олдини олиш учун уларни кузатиб турадиган алоҳида ички хавфсизлик тизими мавжуд бўлган.\nМамлакатда ОАВга порахўрлик ҳолати билан боғлиқ воқеаларни кенг ёритишга ва суриштирувлар ўтказишга рухсат берилган.\nХитойнинг шундоққина ёнида жойлашган Ҳонгконг ҳам коррупцияга қарши курашда эришган муваффақиятлари билан мақтанса арзийди – илгари мамлакатнинг деярли барча давлат идоралари коррупция ботқоғига ботганди. Бу ботқоқдан чиқиш учун қуйидаги чоралар амалга оширилди: давлат амалдорлари барча мулклари, автомобиллари ва бошқа қимматбаҳо буюмларини ҳалол йўл билан топган маблағларига сотиб олганини исботлаб бериши лозим. Агарда буни исботлай олмаса, уни қамоқ кутади ва барча мол-мулки мусодара қилинади.\nИккинчидан, 1974 йилда бу ерда “Коррупцияга қарши мустақил комиссия” ташкил этилган бўлиб, комиссия офицерлар ҳамда зиёлилар ва бизнесменлардан ташкил топган. Улар ўта катта миқдорда маош олишади ва фақатгина губернаторга бўйсунишади.\nВа ниҳоят, Ҳонгконг аҳолиси ва ОАВ вакилларига порахўрликка қарши курашиш учун кенг имконият берилган – фуқаролар пора сўраган амалдор устидан комиссияга шикоят қилиши, журналистлар эса ҳар қандай амалдор фаолияти юзасидан текширув ўтказишлари мумкин. Натижа эса ҳайратланарли — 30 йил ичида порахўрлик даражаси 90 фоиздан 3 фоизга тушган.\nДанияда қонунга сўзсиз итоат қилиш, жамиятнинг барча аъзолари томонидан ахлоқ тамойилларига риоя қилиш жамиятни самарали бошқаришнинг асосий услуби ҳисобланади. Ижтимоий мавқеидан қатъи назар, қонун олдида ҳамма бирдек жавобгар бўлиб, маъмурий ёки жиноий ҳаракати учун масъулиятдан ҳеч ким қочиб қутула олмайди. Машинасида тезликни оширгани учун Дания қироличасининг ўғли, шаҳзода Йоахим жарима тўлаган ва матбуотнинг кескин танқидига учраган. Турмуш ўртоғи ўз фермасида хорижлик ишчиларни рўйхатдан ўтказмасдан ишлатгани учун вазирлардан бири истеъфога чиқишга мажбур бўлган.\n172\tЧоп этиш PDF\nСарсон бўлган тадбиркорлар Бош вазир қабулхонасидан нажот топди (2019 йил, 41 сон)\n#ФЛЕШМОБ (2019 йил, 41 сон)\nАдлияда бир кун бўлди, кун бўлди!!! (2019 йил, 41 сон)\n“Не келса бошингга тилингдан келур...” (2019 йил 41 сон)\nАёлда ор ва ғурурнинг йўқлиги миллат фожиасидир (2019 йил, 38 сон)\nОбод қишлоқ, обод маҳалла ва равон йўллар (2019 йил, 38 сон)\nҒайриқонуний буйруқ бекор қилинди (2019 йил, 38 сон)\nЎн бешинчи фирибгарлик (2019 йил, 38 сон)\nОрзуларни оловга отма! (2019 йил, 38 сон)


КОНСТИТУЦИЯВИЙ ҲУҚУҚ – МИЛЛИЙ ҲУҚУҚНИНГ ЕТАКЧИ ТАРМОҒИ – oliymahad.uz\nКОНСТИТУЦИЯВИЙ ҲУҚУҚ – МИЛЛИЙ ҲУҚУҚНИНГ ЕТАКЧИ ТАРМОҒИ\nҲар бир фуқороларининг ҳуқуқ ва мажбуриятларини, имтиёзларию, бурчларини таъминловчи бош омил – қонун бу конституциядир. Мазкур қонун ўзига хос жиҳатларга эга бўлиб, унинг миллий хусусиятлари, анъаналаридан келиб чиқади. Қонунларни билмаслик икки томондан зиён.\nБиринчидан, қонундан бехабар киши уни бузиши табиийдир.\nИккинчидан, баъзи кимсалар бошқаларнинг қонунни билмаслигидан ўз манфаати йўлида фойдаланади. Шу боисдан ҳам ҳар бир фуқаро ўзи яшаб турган ҳудуднинг қонунларини, ўз ҳуқуқ ва бурчларини, конституциявий ҳуқуқларини яхши билиши зарур.\nХўш конституциявий ҳуқуқ дегандат нимани тушуниш мумкун? Конституциявий ҳуқуқ миллий ҳуқуқ тизимида ҳуқуқнинг етакчи тармоғидир, негаки энг олий юридик кучга эга бўлган конституция унинг асосий манбаи бўлиб хизмат қилади. Ҳуқуқий давлатда қонун якка ҳокимликка, зўравонликка, вазифасини суистемол қилишларига йўл бермайди, фуқароларнинг ҳақ-ҳуқуқларини, қадр-қиммати, эркинлиги шаънини, ғурурини ҳимоя қилади, ижтимоий адолат таъминланишини ўз зиммасига олади. Ўзбекистон Республикаси Конституцияси мамлакатни демократик йўлдан ривожлантиришнинг ҳуқуқий кафолатидир.\nРеспубликамиз мустақил давлат бўлгач, «Социалистик давлат», «Умумхалқ давлати» деган тушунчалардан воз кечди ва жаҳондаги илғор ривожланган мамлакатлар тажрибасига асосан, ҳуқуқий давлат қуришнинг мақсад қилиб қўйди. Шу маънода, айтиш мумкинки, Ўзбекистон ўз мустақиллигининг дастлабки йилларида давлатчиликнинг ҳуқуқий асосларини яратиш бўйича жуда катта муваффақиятларга эришди. Чунки Истиқлолнинг дастлабки бир йили мобайнидаёқ давлатимизнинг асосий қонуни – Ўзбекистон Республикасининг Конституцияси ишлаб чиқилди, кенг муҳокама этилди ва 1992 йилнинг 8 декабрида қабул қилинди. Унга мос равишда яна 500 дан ортиқ қонун қабул қилиниб, кучга кирди.\nБу қомусий ҳужжатларимизнинг халқчилиги шундаки, унда миллий урф-одатларимиз, анъаналаримиз, эътиқодимиз, умуман миллий қадриятларимиз ҳимояси ва равнақи аниқ белгилаб қўйилгандир. Шунинг учун ҳам биз мустақиллик байроғини баланд кўтариб, истиқлолни мустаҳкамлаш учун бутун куч-ғайратимизни сафарбар этмоқдамиз. 1992 йил 8 декабрда қабул қилинган Ўзбекистон Республикасининг Конституцияси, энг аввало Ватанимиз озодлигининг шаҳодати сифатида қадрлидир. Ўзбекистон Республикаси Конституцияси мустақиллик берган ҳуррият тимсолидир. Унинг тарихий аҳамияти ва моҳияти шундан иборатки, унда республикамиз фуқароларининг ҳақ-ҳуқуқи, эркинлиги, қадриятлари, урф-одатлари, барча фуқароларнинг қонун олдида тенглиги ўз ифодасини топган. Сиёсий, ҳуқуқий ва халқаро аҳамиятга эга бўлган Ўзбекистон Конституцияси жаҳон майдонида янги мустақил давлат — Ўзбекистонни намойиш қилиши қалбларимизга қувонч бағишламоқда. Бугунги кунда Ўзбекистон ўз йўлини Конституцияга асосланиб, республика манфаатлари, шарт-шароити ва хусусиятларига тўла мос келадиган иқтисодий ислоҳотларни амалга оширмоқда. Қомусимизда Ўзбекистон фуқароси бўлган барча миллат ва элатларнинг тили, урф-одатлари, миллий анъаналарини ҳурмат қилиш кафолатланган. Бу эса ана шу миллат ва элатлар ўртасидаги дўстлик ришталари мустаҳкамлигига гаровдир. Ўзбекистонда яшовчи барча фуқароларнинг фаровон ҳаёт кечиришини таъминлаш, инсонпарвар ҳуқуқий давлат барпо этиш каби олижаноб ғоялар ўз ифодасини топган. Маълумки, давлатнинг ишончи, обрў-эътибори кўрки унинг Конституциясидир. Демак, биз ҳам Конституциямиз туфайли ўз обрў-эътиборимизга эга бўлдик. Асосий қонунда БМТнинг устувор йўналишидаги ҳужжатлари, Инсон ҳуқуқлари умумжаҳон Декларацияси, халқаро ҳуқуқнинг меъёр ва тамойиллари ҳисобга олинган.\nКонституциямиз, аввало, ўзида миллий хусусиятларимизни акс эттиради, иккинчидан, у жаҳон андозаларига мос келади. Кўриниб турибдики, Конституция у жиҳатдан ҳам, бу жиҳатдан ҳам бевосита шахсга – инсонга, демакки, унинг маънавиятига бориб боғланаверади.\nБиз энг олий қадрият деганда нимани тушунамиз? Бу Консититуциямизда қонун тили билан аниқ ифодалаб, белгилаб қўйилган: «Ўзбекистон Республикасида демократия умуминсоний принципларга асосланиб, уларга кўра, инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади» (13 модда).\nКонституциямиз ҳар биримизнинг комилликка чексиз интилишимизни кафолатлайди. У давлатимиз ва халқимиз учун чинакам адолат мезонидир. Президентимиз Ислом Каримов айтганларидек: “Ўзбекистон Республикаси Конституцияси умуминсоний, умумбашарий қадриятларни ўзида мужассам этган ҳужжатдир. Халқимиз истиқлол йилларида эришган бетимсол ютуқлар, тинч осойишта , тўкин ва фаравон ҳаётимиз, навқирон авлодни ҳар жиҳатдан соғлом ва баркамол инсонлар этиб вояга этказиш-буларнинг барчаси негизида Конституциямиз турибди. Зеро, асосийa қонунимиз демократик ҳуқуқий давлат барпо этиш, инсон ҳуқуқлари устуворлигини, тинчлик-осойишталикни таъминлашдек улкан мақсадларга эришишнинг муҳим кафолатидир.\nҲар томонлама жаҳон андозаларига, халқаро меъёрлар, демократик тамойилларга жавоб берадиган Ўзбекистон Республикаси Конституцияси узоқ муддатли изланишлар, баҳс-мунозаралар, муҳокама ва таҳрирларнинг меваси ҳисобланади. Ўзбекистон Конституцияси жаҳондаги йирик сиёсатшунослар-экспертлар томонидан халқаро меъёрларга тўла жавоб берадиган мукаммал ҳужжат сифатида тан олинган. Халқ манфаатларини кафолатловчи Бош Қомусимиз бошқа янги мустақил давлатлар конституцияларидан тубдан фарқ қилиб, ўтиш давригагина мўлжалланмасдан, балки давлат ва жамият фаолиятининг барча йўналишларини белгилаб берувчи дастурий ҳужжат сифатида ҳам юксак эътиборга сазовордир.\nДавлатимизнинг Асосий қонуни Конституциямиз вақт синовларидан муваффақиятли ўтди. Ҳозирда у кундалик ҳаётимизнинг ривожланиши ва давлат қурилишида ижтимоий сиёсий ўзгаришларга асос солди. Ўзбекистон Республикасининг Конституцияси халқимиз манфаати йўлида хизмат қилади. Асосий қомусимиз ҳатто инсониятни қамраб олган она табиат, ер ости ва ер усти табиий бойликларигача қонун ҳимоясида, чунки у ҳам инсон учун хизмат қилади.\nТИИ 2 «В» курс талабаси\n181500cookie-checkКОНСТИТУЦИЯВИЙ ҲУҚУҚ – МИЛЛИЙ ҲУҚУҚНИНГ ЕТАКЧИ ТАРМОҒИno\nОлдингиKonstitutsiyamizning islom dini bilan hamohangligiКейинги“Бухорий авлодлари” яна фахрли ўринларда


ТАДБИРКОР МАНФААТИ ҲИМОЯСИ\nмамлакат тараққиёти юксалишига хизмат қилади\nТадбиркорлик соҳаси мамлакатимиз иқтисодиётининг асосий негизи ҳисобланиб, уни қўллаб-қувватлаш, ҳар томонлама ривожлантириш, янада такомиллаштиришга эътибор қаратилаётган экан, аввало, фаолият эркинлигини таъминлаш, унинг ҳуқуқ ва қонуний манфаатлари ҳимоясини кафолатлаш бош масалага айланган.\nҲозирда "Тадбиркорлик фаолияти эркинлигининг кафолатлари тўғрисида"ги Қонун, бир қатор фармон ва қарорлар ана шундай муҳим масалаларни ҳал этишда қонуний асос бўлмоқда.\n- 2015-11-12 -\nЭҲТИЁЖ ТАЖОВУЗГА АЙЛАНМАСИН\nМобил телефонларнинг ҳаётимизга кириб келганига унчалик кўп бўлгани йўқ. Шу вақт ичида у одамларнинг кундалик эҳтиёжига айланиб улгурди. Бугунги кунда мамлакатимизда уяли алоқа абонентлари сони салкам 16 миллиондан ошмоқда.\nҚишлоқ жойларда ҳам уяли алоқа хизмати рақобат даражасига кўтарилиб, ҳар бир хонадондан ўрин эгаллаётгани қувонарли ҳол, албатта. Бироқ замон, шароит уяли алоқа хизматидан фойдаланувчи ҳар бир кишининг мобил телефонидан тўғри фойдаланиш одоб-ахлоқи, қонун-қоидасини билиши ва унга амал қилиши зарурлигини тақозо этмоқда. Истаган киши қўл телефонидан эркин фойдаланиши мумкин, аммо бу бошқаларнинг шахсий дахлсизлигига тажовуз қилмаслиги керак. Уяли телефон орқали шахсни бадном қилувчи беҳаё тасвирларнинг тарқалиб бораётгани дунё жамоатчилигини ташвишга солмоқда.\n- 2015-10-15 -\n- 2015-10-08 -\nБУ ҚЎЛЛАРГА ГУЛ ЯРАШАРДИ\nҚадим-қадимдан вафо ва садоқат, гўзаллик ва нафосат тимсоли саналиб келинган ўзбек аёли истиқлол туфайли ўзлигини янада кенгроқ намоён қилиш имконига эга бўлди. Мамлакатимизда хотин-қизларга бўлган эътибор ҳар жиҳатдан юксалди, уларнинг ҳуқуқ ва эркинликларини ҳимоя қилиш, кафолатлаш, турмуш шароитларини яхшилаш бўйича салмоқли ишлар амалга оширилди.\nЮртбошимизнинг "Аёлларни ҳар қанча улуғласак, ҳаётимизнинг чироғи, умримизнинг гули деб эъзозласак, демакки, оиламизни, Ватанимизни эъзозлаган бўламиз", деган пурҳикмат таъкидлари аёлларга берилган улкан баҳо, эътибор ифодасигина бўлиб қолмасдан, жамиятимизнинг, давлатимизнинг хотин-қизларга муносабатини шакллантиришда муҳим аҳамият касб этмоқда. Истиқлол йилларида бевосита аёллар ҳуқуқлари, манфаатлари ва эркинликларини ҳимоя қилишга алоқадор 80 дан зиёд қонун ва қонуности ҳужжатлари қабул қилинди.\n- 2015-08-20 -\nТИНЧЛИКНИНГ ҚАДРИГА ЕТАЙЛИК\nАйни пайтда истиқлолимизнинг йигирма тўрт йиллигини катта тантана билан нишонлаш арафасида турибмиз. Бугун қайси соҳага назар ташламайлик, мустақиллик йилларида жамият ва давлат ҳаётининг барча жабҳаларида улкан ўзгаришлар юз берганига, катта ютуқларга эришилганига гувоҳ бўламиз. Бу, албатта, мустақиллигимиз ва эркинлигимизнинг, юртимизда ҳукм сураётган барқарор тинчлигимизнинг, Президентимиз томонидан олиб борилаётган оқилона сиёсатнинг амалий натижасидир. Шу боис биз шу энг бебаҳо неъмат — тинчликнинг қадрига етишимиз, бугунги осойишта ҳаётимиз учун шукроналар қилишимиз керак.\nМуҳтарам Президен-тимиз Ислом Каримов таъкидлаганларидек: "Бу ҳаётни ҳимоялаш керак. Тинчлигимизни ҳимоя қилишимиз керак. Ҳимоя дегани нима? Ҳимоя дегани, — аввало огоҳ бўлиш дегани".\n- 2015-08-06 -\nИстиқлолимизнинг илк кунлариданоқ республикамиз таълим соҳасида туб ислоҳотлар амалга оширилиб, айни вақтда ўзини тўлиқ оқлаган тизим, ўн икки йиллик мажбурий таълим жорий этилди.\nВилоят прокуратураси органлари томонидан вояга етмаганларни миллий ва умуминсоний қадриятлар, Ватанга садоқат, миллий истиқлол ғояларига содиқлик руҳида тарбиялаш, уларнинг таълим, фан, маданият, санъат, соғлиқни сақлаш, ижтимоий ҳимоя, меҳнат ва бошқа соҳаларда кафолатланган ҳуқуқ ҳамда қонуний манфаатларини таъминлаш борасида муайян таҳлиллар олиб борилиб, тегишли назорат тадбирлари амалга оширилмоқда.\nФАРЗАНД ТАРБИЯСИГА БЕФАРҚ БЎЛМАНГ\nМустақиллик шарофати билан юртимизда буюк келажак барпо этиш бош мақсадимизга айланди. Бу борада истиқлолнинг илк кунларидан қўлга киритилган ютуқларни қадрлайдиган, биз бугун амалга ошираётган ишларнинг муносиб давомчилари бўла оладиган эртамиз эгалари — ёшларимиз ҳақида қайғуришни даврнинг ўзи тақозо этмоқда. Сўнгги йилларда фарзандларимизнинг ҳуқуқларини рўёбга чиқариш борасида изчил саъй-ҳаракатлар олиб борилмоқда.\nУларнинг биздан кўра кучли, билимли, доно ва албатта, бахтли бўлишлари йўлида имкониятлар ишга солиниши баробарида таълим-тарбия олиши, ўз иқтидори ҳамда имкониятларини рўёбга чиқариши учун барча шарт-шароитлар яратилди. Шунингдек, ўтган давр мобайнида замонавий ахборот-коммуникация тизимидан, Интернетдан кенг фойдаланишга, таълим-тарбия самарасини оширишга эътибор кучайтирилди, болалар, айниқса, қиз болалар ўртасида жисмоний тарбия ва спортни оммалаштириш бўйича кенг кўламдаги ишлар давом эттирилди. Мамлакатимизнинг турли гўшаларида қад ростлаётган, жаҳон стандартларига тўлиқ жавоб берадиган замонавий ўқув даргоҳлари, спорт-соғломлаштириш иншоотлари, барча-барчаси фикримизнинг яққол исботи бўла олади.\n- 2015-07-30 -\nКЎНГЛИ КЕМТИК БЎЛИБ ЎСМАСИН!\nМаънавиятни юксак қадрлайдиган, насл-насаби тоза ва болажон ўзбек халқининг ҳамма орзу-умидлари фарзандлари камоли билан боғлиқ. Унинг хонадони болалар билан чирой очади. Ҳовлисида болалар қийқириғи-ю хандон кулгуси янграган оила бахтли оила ҳисобланади. Ўзбек халқи, ҳатто ўзгалар, ўзга миллат фарзандларидан ҳам меҳрини дариғ тутмайди. Кўп узоққа бормай, Иккинчи жаҳон уруши йилларида юртимизга кўчириб олиб келинган ўзга миллатнинг ўн беш нафар етим боласини асраб олган биргина оилани ёдга олишнинг ўзи бунинг исботи. Бундай меҳр-саховатлилик халқимиз нафақат ўз боласи, балки меҳрга муҳтож ҳар қандай боланинг бошини силашга ҳам қодир эканлигини кўрсатади. Шундай миллатнинг, элнинг вакили бўлганинг учун шукрона айтмаслик мумкинми?!\nБугун мамлакатимизда ушбу қадриятлар давлат сиёсати даражасига кўтарилиб, оила, аёл ва фарзандлар тақдири юксак даражада қадрланаётгани таҳсинга лойиқ. Мустақил республикамизнинг нафақат сиёсий-иқтисодий куч-қудрати ва салоҳияти, балки маънавий қиёфаси ҳам дунё халқлари томонидан тан олинаётганига кўплаб мисоллар келтириш мумкин.\n- 2015-07-23 -\nГИЁҲВАНДЛИК — УМР ЗАВОЛИ\nЯнги асрда инсониятнинг имкониятлари ниҳоятда кенгайиб бораётир. Бу яхши, аммо, теграмизда авж олаётган баъзи муаммолар ҳам борки, у сизу биздан ўта ҳушёр ва огоҳ бўлишни талаб этади.\nГап шундаки, тараққиёт илдамлаб, тиббиёт ривожланиб бораётган бўлса-да, кейинги йилларда айрим хасталиклар туфайли минглаб одамлар ҳаётдан кўз юммоқда. Бундай нохуш ҳолатларга, афсуски, кўпинча инсоннинг ўзи сабабчи бўлаётир. Ана шундай ўта хавфли касалликлардан бири гиёҳвандликдир.\n- 2015-07-09 -\nЖАМОАТЧИЛИК НАЗОРАТИ — ТАРАҚҚИЁТНИНГ МУҲИМ ОМИЛИ\nМамлакатимизда давлат ҳокимияти ва бошқаруви органлари фаолияти устидан жамоатчилик назорати институтига конституциявий-ҳуқуқий мақом берилиши юртимизда мазкур назорат турини сифат жиҳатидан янги босқичга кўтарди.\nЖамоатчилик назорати бошқа назорат турларидан қуйидаги жиҳатлари билан ажралиб туради: биринчидан, мазкур назорат тури фуқаролар, фуқароларнинг ўзини ўзи бошқариш органлари ҳамда бошқа фуқаролик жамияти институтлари томонидан амалга оширилади; иккинчидан, фуқароларнинг ҳуқуқлари, эркинликлари ва қонуний манфаатлари муҳофазасини таъминлайди; учинчидан, ушбу назоратнинг асосий объекти давлат ҳокимияти ва бошқаруви органлари фаолияти ҳисобланади; тўртинчидан, ўзида фуқаролар ва фуқаролик жамияти институтлари манфаатларини уйғунлаштиради, жамоатчилик фикри ва кучига таянади.\n- 2015-05-21 -


Депутат:Бишкекда ярим миллион киши жума намозини ўқийди, коронавирусга қарши кураш беҳуда кетиши мумкин - 0\nДепутат:Бишкекда ярим миллион киши жума намозини ўқийди, коронавирусга қарши кураш беҳуда кетиши мумкин\nIyun 8, 2020 Iyun 8, 2020\nРеспублика тезкор штабининг қарори билан бугун, 8-июндан бошлаб Қирғизистонда диний маҳкамалар — масжидларга, черковларга ва намозхоналарга боришга қўйилган чекловлар олинди. Бишкек шаҳар кенгашининг депутати Сайдахмат Исмаиловнинг фикрича, ушбу қарор эрта қабул қилинди.\nУ Бишкек шаҳридаги масжидларда жума намозига ярим миллион одам боришини такидлаб: «Уларни ҳеч ким назорат қила олмайди. Мадина билан Маккадаги икки буюк масжид ёпиқ. Барча мусулмонларга мурожаат қилгим келади, Қирғизистон қийинчилик билан коронавирусни назорат қилмоқда. Бу тиббиёт ҳодимларини, давлат ҳодимларини иши. Масжидлар очилгани билан аниқ қоидалар йўқ. Менинг ўзим масжидга бораман ва у жойга(масжид) қанча одам боришини биламан. Баъзи намозхоналарга минга яқин киши боради. Бу фақат намозхона. Коронавирусга қарши курашиш бўйича ишларнинг барчаси беҳуда бўлиши мумкин деган ҳавф бор», – деди.\nУнинг қўшимча қилишича, жума намозига борган ярим миллион одам ундан кейин уйига оиласи даврасига келади. «Мэрия ўйланиши зарур деб ўйлайман», – деди у.\nМэриянинг аппарат етакчиси Балбақ Тулўбаев масжидларни текшириш учун аниқ алгоритм мавжуд эмаслигини тан олди.\n«Стамбулда, Маккада, Мадинада барчаси оралиқни сақлашмоқда. Шу сабабли намоз ўқиганда икки метр оралиқни сақлашни илтимос қиламан», – деди у.\nДин, Жамият, Коронавирус, Соғлиқ\n«Манас» аэропорти республика бўйича барча қатновларни очди\n«Ата Мекен» партиясининг сайлов кампаниясига Жанар Акаев бош бўлади


Ёнғоқ — инсон хотирасини чархлайди. У саломатлик гарови ҳамдир | АгроОлам.Uz\nДомой Фойдали Ёнғоқ — инсон хотирасини чархлайди. У саломатлик гарови ҳамдир\nИнсон организми учун керакли витаминларга бой ёнғоқ мағзи, айниқса, инсон мия фаолияти, хотира тизимини мустаҳкамлайди. Мутахассислар ҳар бир одамга кунига ҳеч бўлмаганда бир ёки икки дона ёнғоқ истеъмол қилишни тавсия қилади. Ушбу тавсияларга амал қилган янги авлоднинг келажаги порлоқ. Билим бор, истиқбол бор, мамлакатни тараққиёти учун зеҳни ўткир, ботиний олами бутун ёшлар тайёр… Бу-уларни ҳар қандай инновацион янгиликларни яратишга қодир деганидир. Идрокли, такрорланмас қобилият ва онгу тафаккури юксак кадрлар билан мамлакатнинг ўзи кўзлаган марраларга эришиши осон кечади.\nМасалан: Қандли диабетда яхши таъсир кўрсатади, стрессдан чиқишга ёрдам беради. Ёнғоқ суви юрак соғломлигини сақлайди, жигарни соғломлаштиради, озишга ёрдам беради, терини соғломлаштиради ва ҳаракатчанликни яхшилайди. Хотирани кучайтиради, мия функцияларини яхшилайди ва ҳазм системасини яхшилайди. Уйқусизлик муаммосини ҳал этади ва бошқалар… Ёнғоқ минг дардга даво экан.\nНаврўз Ризаев, Олий Мажлис Қонунчилик палатаси депутати, Фуқароларнинг соғлиғини сақлаш масалалари қўмитаси аъзоси. xs.uz


Қозоқлар Хитойга ижарага ер берилишига қарши\n26 октябр 2021, Тошкент вақти: 04:12\nОлмаотада ўтган норозилик намойиши чоғида тадбир қатнашчилари Қозоғистон ва Хитой раҳбарлари номига петиция йўлламоқчи бўлдилар.\n12 декабр куни Хитой халқ республикаси раиси Ху Цзин Таонинг Қозоғистонга икки кунлик расмий ташрифи бошланди. Айни шу куни Олмаотада Қозоғистон ҳукуматининг Хитойга бир миллион гектардан кўпроқ ерни ижарага бериши эҳтимоли муносабати билан норозилик акцияси бўлиб ўтди.\nКеча Хитойнинг Олмаотадаги бош консуллиги олдида қозоғистонликларнинг норозилик акцияси бўлиб ўтди. Тадбирда қатнашган 20 дан зиёд сиёсий партия ва жамоат ташкилотлари қозоқ ҳукуматининг Хитойга миллион гектардан кўпроқ ерни қишлоқ хўжалиги маҳсулотларини етиштириш учун ижарага бериш режасига ўз норозиликларини билдирдилар.\n- Биз бу ерга “Назарбоев кетсин”, деган талаб билан чиққанимиз йўқ, аммо унинг қозоқ ерини ҳар кимга тарқатишга ҳаққи йўқ. Биз қозоқ ҳукумати Хитойга қозоқ ерини бераётгани ҳақидаги хабарни эшитганимиз сабаб, Хитой консуллиги биноси олдига чиқишга мажбур бўлдик,- дейди норозилик акцияси иштирокчиларидан бири.\nЭслатиб ўтсак, 4 декабр куни хорижлик сармоядолар Кенгаши мажлисида сўзга чиққан Қозоғистон президенти Нурсултон Назарбоев Хитой ўз қишлоқ хўжалик лойиҳасини амалга ошириш учун қозоқ ҳукуматига бир миллион икки юз гектар ер ажратиш илтимоси билан мурожаат қилганини маълум қилди.\nАммо Хитойнинг Қозоғистондаги элчиси Чэн Го Пин чоршанба куни қозоғистонлик журналистларга ўз ҳукумати қозоқ тарафига бу каби илтимос билан мурожаат қилганидан хабарсиз эканлигини маълум қилганди.\nБироқ Олмаотадаги Хитой консуллиги олдида йиғилган намойишчилар Қозоғистон ва Хитой ҳукумати қозоқ халқини хабардор қилмай, аввалдан қозоқ ерини хитойликларга ажратишга келишиб олганлари ҳақидаги таҳминларини билдирдилар.\nХитой консуллиги олдида йиғилган намойишчилардан бири, мухолифатдаги “Свобода слова” газетасининг бош муҳаррири Гулжон Ергалиева ана шундай фикрда бўлганлардан биридир.\n- Бундан ташқари, ҳозир маълум бўлишича, бир қанча вақт аввал Бош вазир Карим Масимов топшириғи билан Олмаота, Жанубий Қозоғистон, Павлодар ва Шарқий Қозоғистондаги ерларнинг аниқ кадастри ўтказилиши бошланган.\nБу ерларда қозоқлар ҳеч қачон етиштирмаган соя ва рапс каби қишлоқ хўжалиги маҳсулотларини экиш режаланмоқда. Демак, гап айнан хитойликлар бизнинг ерда ташкил этишни режалаштираётган плантациялар ҳақида кетмоқда. Агар хитойликларнинг таклифини шахсан президентнинг ўзи ошкор қилган бўлса, бу жиддий масала деб ҳисоблаймиз. Бизнинг ҳукумат раҳбарлари хитойликларнинг таклифига рад жавоби бермоғи лозим,- дейди Гулжон Ергалиева.\nҚайд этиш жоизки, кеча Олмаотадаги Хитой Бош консуллиги олдида бўлиб ўтган норозилик акциясини қозоқ ҳуқуқ-тартибот органларининг ўнлаб ҳодимлари кузатиб турдилар.\nПолиция ходимлари намойиш иштирокчиларини қўрқитиш мақсадида норозилардан бирини куч билан машинага солиб, полиция маҳкамасига олиб кетишга ҳам уринди.\nХитой дипломатик ваколатхонаси олдида йиғилган норозилар Хитой раҳбари Ху Цзин Тао ва Қозоғистон президенти маъмурияти раҳбари номига йўлланган норозилик петициясини консуллик ҳодимларига топшириш истагини билдирдилар.\n“Биз Хитой Халқ Республикаси ҳукуматига ўз қишлоқ хўжалик маҳсулотларини етиштириш мақсадида Қозоғистон ҳукуматига бир миллион гектардан кўпроқ ерни ижарага олиш таклифи билан мурожаат қилишликдан тийилишни сўраймиз. Хитойнинг Олмаотадаги Бош консуллигидан ушбу номани Хитой ҳукуматига тезкор равишда етказишини сўраймиз”, дея ёзилган норозилик петициясида.\nАммо Хитойнинг Олмаотадаги Бош консуллиги ҳодимларидан ҳеч бири намойишчилар олдига чиқиб, петицияни олгани йўқ. Бу ҳолатни изоҳлаган “Жас Алаш” газетасининг бош муҳаррири Рисбек Сарсенбоев Хитой консуллиги ҳодимларининг ҳаракати, уларнинг қозоқ жамоатчилиги фикрига беписандлик билан ёндашишидан далолат беришини айтди.\n- Биз уларнинг ёнига меҳмон сифатида келганимиз йўқ. Биз ўз давлатимиз ерининг тақдири ҳақида қайғурганимиз учун келдик. Консуллик ҳодимларининг норозилик акцияси иштирокчилари олдига чиқмаганини эса, ҳурматсизлик сифатида қабул қилдик. Биз Қозоғистон фуқароларимиз ва улар бизнинг фикрга қулоқ тутишга мажбурлар,- деди Рисбек Сарсенбоев.\nИлмий тадқиқотларининг катта қисмини Хитой ва унинг тарихини ўрганишга бағишлаган қозоғистонлик олим Мурод Авезов мазкур норозилик акцияси асосли эканини айтади:\n- Мустақил ва суверен Қозоғистоннинг Хитой билан муносабатлар ўрнатишда катта тажрибаси бор. Умид қиламанки, президент Назарбоев Хитойга бизнинг ерни бериши ҳақида жамоатчиликка маълум қилган пайти, ушбу тажрибани ҳисобга олиб айтган.\nПрезидент “Биз ерни берамиз”, дегани йўқ, у Хитой ерни сўраётгани ҳақида гапирди. Мен кўп йиллар давомида Хитойни ўрганган инсон сифатида эслатиб ўтмоқчиманки, Хитой билан муносабатда ўта эҳтиёт бўлмоқ керак.\nСабаби, гап бизнинг давлатимиз ҳавфсизлиги ҳақида кетмоқда. Хитойликлар нефт ва газ қувурлари ўтказишди. Хитой учун газ қувури шунчалик муҳимки, унинг очилишига ҳатто Ху Цзин Таонинг шахсан ўзи ташриф буюрмоқда.\nБизнинг синолог ва мутахассислар бир неча бор Хитойга газ ва нефт кераклиги, аммо ундан ҳам кўра кўпроқ Хитойга ўзининг Қозоғистондаги ҳоизрлигини қонунийлаштириш муҳимроқлигини айтишганди. Бу биз учун энг катта хавф,- дейди Мурод Авезов.\nОлимнинг айтишича, хитойлик амалдорлар асрлар давомида пора бериш маданиятини яхши ўзлаштирганлари ва минтақа расмийларнинг пора эвазига стратегик жиҳатдан муҳим лойиҳаларга имзо чекишгача боришларидан ҳам хабардор эканликларини қўшимча қилади.


Жанубий Корея президенти 18 апрель куни Тошкентга келади\n30 ноябр 2020, Тошкент вақти: 00:39\nЖанубий Корея президенти Мун Чжэ Ин Марказий Осиё сафари доирасида 18−21 апрель кунлари Ўзбекистонга ташриф буюради.\nЖанубий Корея президенти матбуот хизматининг 8 апрель куни билдиришича, Мун Чжэ Ин президент Шавкат Мирзиёев билан икки мамлакат ўртасидаги стратегик ҳамкорликни мустаҳкамлаш ва икки томонлама ҳамкорлик истиқболлари масалаларини муҳокама қилади.\nМун Чжэ Ин Марказий Осиё сафарини 16 апрель куни Туркманистондан бошлайди. 18 апрелгача Туркманистон президенти Гурбангули Бердимуҳамедов билан музокаралар ўтказган Жанубий Корея президенти 18−21 апрель кунлари Ўзбекистонда, 21−23 апрель кунлари Қозоғистонда бўлади.\nПрезидент Шавкат Мирзиёев Жанубий Кореяда 2017 йилнинг 22−25 ноябрь кунлари давлат ташрифи билан бўлган эди.


Фарғонада ИИБ ходимлари ўқитувчини калтаклаб, камситгани айтилган хабар текширилмоқда\n16:10 02.08.2020 (Янгиланган 16:12 02.08.2020)\nИжтимоий тармоқларда “Фарғоналик ўқитувчи: ИИБ ходимлари мени калтаклаб, бир оёқда тик туришга мажбурлашди” сарлавҳали хабар тарқалди.\nТОШКЕНТ, 2 авг — Sputnik. Интернет ижтимоий тармоқларида тарқалган “Фарғоналик ўқитувчи: ИИБ ходимлари мени калтаклаб, бир оёқда тик туришга мажбурлашди” сарлавҳали хабар юзасидан вилоят ИИБ муносабат билдирди.\nХабарда ёзилишича, мазкур хабар ўрганилганда ҳақиқатдан ҳам жорий йилнинг 26 июль куни Фурқат туманидаги 34-сон ихтисослашган умумтаълим мактабида компьютер ўғирланиши билан боғлиқ ҳолат содир этилган.\nИИВ Андижонда қийноққа солингани сабаб ўлгани айтилган фуқаро иши юзасидан баёнот берди\nТуман ИИБ хузуридаги тергов бўлинмаси Жиноят кодексининг тегишли моддаси билан жиноят иши очган ва дастлабки тергов ҳаракатлари давом эттирилмоқда.\n“Хабарда келтирилганидек, ИИО ходимлари жисмоний тарбия ўқитувчиси Ш.Ж.ни қийноққа солганлик билан боғлиқ ҳолати юзасидан Фурқат туман прокуратураси томонидан терговга қадар текширув ҳаракатлари олиб борилмоқда. Мазкур ҳолат вилоят прокуратураси томонидан назоратга олинган”, - дейилган хабарда.\nШунингдек, вилоят ИИБ томонидан ходимларнинг хатти-ҳаракатлари юзасидан хизмат текшируви ўтказилмоқда.\nТекширувлар якунига кўра, қўшимча хабар берилади, дея қўшимча қилинган баёнотда.\n16:35 03.08.2020 (Янгиланган 20:28 03.08.2020)\nДастлабки маълумотларга кўра, террорчилик амалга ошириш билан таҳдид қилаётган шахс – Ўзбекистон фуқароси, 1988 йил 25 мартда туғилган Каримов Суҳроб Рахманович.


Сариосиё туман юқумли касалликлар шифохонасига замонавий ПЗР ускунаси тақдим этилди\nБугунги кунда барча давлатларда ҳукм сураётган пандемия сабабли, коронавирус касаллигини аниқлаш учун зарур бўлган ПЗР аппаратларига бўлган талаб ҳамон юқорилигича қолмоқда. Айни вақтда юртимизда “COVID-19” касаллигини эрта аниқлаш мақсадида барча тиббиёт муассаларида ПЗР аппаратлари мавжуд бўлиб, касалликларни ўз вақтида аниқлаш имконини бермоқда.\nАммо, бу каби замонавий аппаратлар барча тиббиёт муассалаларида ҳам етарли даражада мавжуд эмас. Шу боис, чекка қишлоқлардаги аҳоли касалликни аниқлаш мақсадида вилоят марказларига бориб, тест топшираяпти. Бу эса, аҳолига қатор ноқулайликлар туғдирмоқда.\nМана шундай ҳолатларни олдини олиш, аҳолига қулай шароитларни яратиш, аҳоли саломатлигини мустаҳкамлаш, коронавирус касаллигини эрта аниқлаш мақсадида сенатор Абдуғани Сангинов ташаббуси билан Сариосиё туман юқумли касалликлар шифохонасига замонавий ПЗР аппарати олиб берилди.\nМазкур ПЗР аппарати бир вақтнинг ўзида 400 га яқин таҳлилларни ўтказиш имкониятига эга.\nБиз тест топширишга навбатда турган маҳаллий аҳоли вакиллари билан суҳбатлашдик.\n“Биз жуда ҳам мамнунмиз. Туман шифохонасига Сенатор Абдуғани Сангинов томонидан коронавирус инфекциясини аниқлаш учун зарур бўлган ПЗР аппарати олиб берилди. Туманимиз аҳолиси кўп. Касалликни аниқлаш учун узоқ йўл босиб, вилоят марказига бориб келаётган эдик. Сенатор томонидан олиб берилган аппарат ёрдамида бир кунда 300-400 нафар одамлар тест топширяпти. Бунинг натижасида, биринчидан, вилоят марказига ортиқча пул сарфлаб, бормайди. Иккинчидан, кўп вақт кетмайди. Барака топсин, яқинда мана шу шифохонани ҳам тўлиқ таъмирлаб берган эдилар. Шу ўринда, сенаторга маҳаллий аҳолимиз номидан катта раҳмат, дейман. Жуда хайрли ва савобли ишни амалга оширдилар. Аҳолимиз ҳам жуда мамнун”, – дейди фуқаро Хасан Хўжамқулов.\nШунингдек маълумот ўрнида сенатор томонидан Мустақиллигимизнинг 29 йиллик байрами арафасида Сурхондарё вилояти Денов туманидаги Лўпон маҳалласида “18-Лўпон”, Қорабоғтепа маҳалласида “21-Холчаён” қишлоқ оилавий поликлиникалари янгитдан қуриб фойдаланишга топширилган эди. Сариосиё туман юқумли касалликлар шифохонаси карантин эълон қилинган даврда ҳам беморларга қулай шароитлари яратиш ва ўз вақтида соғлигини тиклаш мақсадида шифохонанинг тегишли бўлимлари тўлиқ таъмирланиб, янгитдан қўшимча ошхона қуриб берилди. Даволаш-профилактикаси учун тиббиёт ходимларига ҳимоя воситалари, респиратор, тиббий қўлқоп, ҳимоя кўзойнаги билан, дезинфекцияловчи воситалар ҳам олиб берилди.\nШунингдек, сенатор Абдуғани Сангинов томонидан туман тиббиёт бирлашмасига беморларни даволаш учун муҳим ва зарур бўлган 6 дона оксигенатор аппарати ҳам олиб берилди.\nАлбатта, бу каби амалга оширилаётган эзгу ва хайрли ишлар замирида биргина асосий мақсад, яъни аҳолининг оғирини енгил қилиш, саломатлигини асраб-авайлаш ва уларга муносиб шароитлар яратиш ётади. Дарҳақиқат, бу саъй-ҳаракатлар, аввало, инсон саломатлигини муҳофаза қилишга қаратилгани билан ҳам ниҳоятда аҳамиятлидир.\nОддий шароитлардан мосуво нилобаликлар: Сариосиёда уларга жавоб ёзадиган эмас, эшитадиган мутасаддилар керак\nТўра Боболов электр бормаган олис тоғ қишлоғи аҳли билан учрашди


Болани неча ёшда спорт тўгарагига бериш мумкин? - Farzand.uz\nБолани неча ёшда спорт тўгарагига бериш....\nБолани неча ёшда спорт тўгарагига бериш мумкин?\nFeruza 15.10.2017 09:59 161 01\nКўпчилик ота-оналар бола спорт билан шуғулланишни қанчалик эрта бошласа, муваффақиятларга шунчалик осон эришади, деб ўйлайди. Шу туфайли фарзандларини 2,5 ёшлигидаёқ гимнастикага ёки 3 ёшлигидаёқ теннисга бермоқчи бўлади. Бунчалик эрта ёшда кўп машқ қилиш болалар учун хавфли эмасми?\nМутахассис шифокор бу борада баъзи тавсияларини бериб ўтди.\nУнинг сўзларига кўра, уч яшар болани спортнинг қандайдир жиддий турига бериш керак эмас. Умуман, масалан, уч ёшли болани дзюдо тўгарагига берсангиз, у ерда унга жанг асосларини ўргатишмайди, балки уни умумий жисмоний тайёргарликка йўналтиришади. Жисмоний тайёргарлик эса ҳар қандай ёшдаги бола учун ортиқчалик қилмайди.\nБолани ўзининг ёшига мос спорт турига бериш лозим. Бундан ташқари, спорт туридан қатъий назар, бола спорт шифокори назоратидан ўтиш керак, бусиз спорт болага зиён етказиши мумкин.\nБаъзи касалликларда катта спорт бола учун тақиқ остида бўлади. Масалан, қандли диабетга чалинган болаларга фақат даволаш жисмоний тарбияси рухсат этилади. Бу юрак фаолияти издан чиққан бемор болаларга ҳам тегишлидир.\nБундан ташқари, кўриш қобилияти паст бўлган болаларга хоккей, футбол, баскетбол, волейбол, шунингдек зарбли ва контактли яккакураш турлари тавсия этилмайди. Бола сурункали тонзиллит, синусит, гайморит, нафас йўллари касалликлари билан оғриган бўлса, спортнинг «совуқ» турлари — чанғи, коньки, сузиш билан шуғулланиш тақиқланади. Умуртқа поғонасида муаммолар бўлган болаларга енгил атлетика, теннис, бадминтон ва велосипед спорти билан шуғулланиш маслаҳат берилмайди.\nХўш, болани қайси ёшда қандай спорт турига қатнаштириш мумкин?\n2—3 ёшда: сузиш\nЖисмоний юкка сувда бардош бериш осон, бундай ёшда эса организмни қийнаб юбориш керак эмас.\n4 ёшда: спорт рақслари, ушу; гимнастика\nСпорт рақслари болани қайишқоқ қилади ва бошқа спорт турларини бошлаш учун яхши асос ҳозирлайди. Гимнастикада эса болалар ўз ҳаракатларини уйғунлаштиришни ўрганади.\n4—5 ёшда: чанғи, фигурали учиш\nЧанғи спорти оёқ, қорин, бел мушакларини мустаҳкамлаб, болани абжир қилади.\n5 ёшда: карате\nКарате машғулотларида болалар диққатни жамлаш, ўз энергиясини зарур оқимга йўналтиришга ўрганади.\n6—7 ёшда: хоккей\nАгар бола озғин ва заифроқ бўлса, уни спортнинг бу турига сал кечроқ берган маъқул, чунки бу спортда тақиладиган анжомлар анча оғирдир. Хоккей билан шуғулланишни бошлагач эса, у кучли ва бардошли бўлади.\n7 ёшда: бадминтон\nБу ёшда болани теннисга бериш ярамайди. Аввал бадминтон билан шуғулланса, унинг бели қотади. Тезкорлиги ва тезлиги ошади. Бир йилдан сўнг эса теннисни бошласа бўлади.


Германияда илк учувчи электрокар синовдан ўтказилди\n21:52 / 21.04.2017\nКўплаб муҳандис ва тадбиркорларга автомобилларни ҳавога кўтариш орзуси тинчлик бермаяпти. Бундай транспорт воситаларидан яқин 5-10 йил ичида исталган одам фойдалана олиши даргумон бўлса-да, бироқ баъзи компаниялар бу йўналишда муайян муваффақиятларга эришмоқдалар.\nШундай компаниялардан бири, Мюнхендаги Lilium Aviation тарихда илк вертикал уча олувчи икки ўриндиқли электрокарни синовдан муваффақиятли ўтказди.\n40 дан кўпроқ дизайнер, муҳандис ва шунчаки ҳаваскорлардан иборат халқаро жамоа The Lilium Jet деб номланган ушбу машинани яратиш устида бир неча йил иш олиб борди. Ушбу транспорт воситаси ҳавода 300 км/соат тезлик билан уча олади. У 10 метрлик қанотлар қулочига эга ва 36 та реактив двигатель билан жиҳозланган. Автомобилни яратишда йўловчилар хавфсизлиги ва автопилот тизими ёрдамида автоном парвоз қилиш имкониятига катта эътибор қаратилди.\n"Бизнинг автомобилда Tesla’дагидек батарей ўрнатилган. The Lilium Jet қанотларининг ноодатий тузилиши ва реактив двигателларининг антиқа жойлашиши эвазига бошқа учувчи воситаларга нисбатан самаралироқдир. У жуда ҳам кам энергия сарфлайди", деб айтди компания раҳбари Патрик Натен.\nДастлаб машинани одамлар бошқариши режалаштирилмоқда. Бироқ яқин келажакда уни учувчисиз таксига айлантириш мумкин. Компаниянинг яқин орадаги режаларида 5 йўловчини сиғдира оладиган учар электрокар яратиш истаги бор. Lilium Aviation’нинг барча автомобиллари парашютлар ва хавфсиз парвоздан четга чиқишнинг олдини олувчи Flight Envelope Protection тизими билан жиҳозланади.\nучувчи электрокар Lilium Aviation


Буни биргина “Тошшаҳартрансхизмат” АЖнинг телеграмдаги канали орқали мунтазам ёритиб борилаётган мақолалар хилма-хиллигидан ҳам кўриш мумкин. Айниқса, йўловчилар томонидан йўлланган турли видео ҳамда аудио ва ёзма мурожаатлар, кўтарилган муаммоларга нисбатан кўрилган чоралар, белгиланган тадбирлар борасидаги тезкор муносабатларнинг эълон қилинаётгани жамоатчиликда юзага келиши мумкин бўлган тушунмовчиликларга барҳам бермоқда.\nИшлаб келаётган тизим борасида бирор муносабат билдириш, ундаги муаммоларни кўтариш, ечим излаш албатта, қувонарли ҳол. Аммо, сиз билан биз йўловчи сифатида масалага холис нигоҳ ташлашимиз, ўртага қўйилаётган муммонинг асл сабабларини ҳам кўра олишимиз, унга тўғри муносабатда бўлишимиз лозим.\nШу маънода бугун “Тошшаҳартрансхизмат” АЖ тасарруфидаги йўналишлар ва улардаги муаммолар хусусида фикр юритишда сабаблардан ҳам кўз юммаслик даркор. Айниқса, тизим фаолиятига ҳалал бераётган, йўловчиларни жамоат транспортига ишончсизлигини уйғотишга хизмат қилаётган ноқонуний ташувчилар хусусида ҳам холис фикрни айта олишимиз шарт.\nҲеч кимга сир эмас, дунёнинг исталган мамлакатини кўрсангиз жамоат транспорти, айниқса, пойтахт транспорт тизими давлат кўмаги билан фаолият юритади. Иқтисодчилар тилида айтганда “дотацияда ўтиради”. Кўрилган зарар давлат томонидан қоплаб берилади.\nБундан мақсад, аҳолини ижтимоий ҳимоя қилишда транспорт хизматининг ҳам улушини ошириш, кўрсатилаётган хизматларда қулайликлар қамровини янада кенгайтиришдир.\nБунга мисол тариқасида пойтахт жамоат транспорти тизимида 2016 йил 1 апрелдан буён йўл ҳақи тарифларининг ўзгармай келаётганлигини келтириб ўтиш мумкин.\nАммо бугун барча соҳада бўлгани сингари транспорт тизимида ҳам тадбиркорликка кенг йўл очилиб, улар учун барча имкониятлар яратилмоқда. Афсуски, яратилган бундай шарт-шароит ва имкониятлардан фойдаланмай, ноқонуний йўлни танлаётган “уддабурон”лар сўнгги пайтларда кўпайиб бормоқда. Улар фақат ўз чўнтагини ўйлаган ҳолда солиқ ва бошқа тўловлардан қочишга уринишмоқда. Бунинг бош сабаби эса соҳада назоратнинг ўз ҳолига ташлаб қўйилгани билан боғлиқдир.\nМуҳтарам Юртбошимиз ўтган йилнинг февраль ойида Тошкент шаҳри туманларида амалга оширилаётган ишлар билан танишиш асносида бир қатор топшириқлар ҳам берганди. Шулардан бири аҳолига қулайлик яратиш мақсадида қўшимча янги автобус йўналишлари очиш масаласи эди.\nШундан келиб чиқиб, жорий йил бошида “Тошшаҳартрансхизмат” АЖ томонидан 120А — “Чорсу метро бекати — Келес шаҳри” ҳамда 183А — “Бинокор қўрғони — Дўстлик метро бекати” йўналишлари ташкил этилди.\nМинг афсуски, орадан ўтган шунча вақт оралиғида ҳам мазкур йўналишдаги автобуслар қатнови кўнгилдагидек кечмаяпти. Боиси, ушбу йўналишларни йиллар давомида эгаллаб улгурган, унга бегоналарни яқинлаштиришни истамаётган ноқонуний ташувчиларнинг ҳамон фаолият юритаётганлигидир.\nЎрганишлардан маълум бўлишича, икки йўналишнинг ҳар бирида юздан зиёд “Дамас” русумли машиналар қатнайди.\nАгар Тошкент шаҳар ҳокимининг тегишли қарори асосида йўловчи ташишда мазкур турдаги автомашиналардан фойдаланиш таъқиқланганлигини инобатга олсак, мутасадди ташкилотлар томонидан бу борадаги назорат ишлари қанчалик ўз ҳолига ташлаб қўйилгани янада ойдинлашади.\nУшбу йўналишларда қатнашни бошлаган автобус ва Дамас ҳайдовчилари ўртасида юзага келган зиддиятли вазиятлар, автобусларга етказилган зарарлар хусусида сўз очсак “Тошшаҳартрансхизмат” АЖнинг ярасига туз сепган бўламиз.\nДамас ҳайдовчилари автобусларни йўналишлардан чиқариб юбориш мақсадида ғилдиракларини тешиб қўйиши, йўлларда ҳаракатланишига ҳалақит бериш ҳолатларининг ҳамон давом этаётгани автобус ҳайдовчилари ва автосарой мутасаддиларида кескин норозиликларни келтириб чиқармоқда.\nБундан ташқари, ушбу ноқонуний қатнаётган Дамас эгаларининг йўл ҳаракати хавфсизлиги қоидаларини менсимай, уловни истаганларича бошқаришлари, бекатларда автобуслар тўхташига ҳалақит бериб, йўловчилар ҳаётини хавфга қўяётганлари ҳам муаммонинг яна бир жиҳатидир.\nБу каби ҳолатлар эса ушбу йўналишларни ёпиш масаласини кўндаланг қилиб қўймоқда.\nБундай ноқонуний ташувлар биргина мазкур йўналишларда бўлса, қани эди. Афсуски, шаҳарнинг исталган бурчагида бу каби ҳолатларни учратиш мумкин. Чорсу, Қўйлиқ, Янгиобод, Авиасозлар, Юнусобод, Фарҳод бозори ва бошқа қатор масканлардан турли йўналишлар бўйича қатнаётган юзлаб Дамаслар хусусида бирор сўз айтиб, эслатишнинг ўзи ортиқча назаримизда.\nТўғри, йўловчилар айни масалада автобус қатновидаги камчиликларга эътироз билдириб, ноқонуний қатнаётган транспорт воситаларини ёқлашлари мумкин, албатта. Аммо, таъкидлаш жоизки, автобусларни йўналишларга тақсимлаш, жойлаштириш, улар қатновини тизимли йўлга қўйишга ушбу ноқонуний ташувчиларнинг ҳалақит бераётгани айни кунда тизимнинг асосий муаммоларидан эканлигини ҳам унутмаслик лозим. Боиси, қайси йўналишга яна қанча автобус қўшиш керак, қай бир йўналишда автобус турларини ўзгартириш лозим? Бу каби масалаларни ўрганиш, мониторинг қилишга сохта тадбиркорлар тўсиқ бўлаётир. Яъни жойлардаги транспортга бўлган ҳақиқий талабни ўрганиш имкони чекланиб қолмоқда.\nАлбатта, ҳали тизимда бундан ҳам бошқа қатор муаммолар мавжуд. Уларни ҳал этиш, аҳолига кўрсатилаётган транспорт хизмати сифатини яхшилашда эса барча мутасадди ташкилотлар ўзаро ҳамкорликни тўғри йўлга қўйишлари, энг асосийси, тизимга масъул барча ходимлар ўз вазифаларини тўла амалга оширишлари лозим. Шундагина мазкур соҳани ислоҳ қилиш, бугун йўловчиларни норози қилаётган муаммоларга барҳам бериш мумкин.\nXozir saytda 2464 mehmon


ЭКСТРЕМИЗМ НИМА ВА УНИНГ ХАВФЛАРИ! — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nЭКСТРЕМИЗМ НИМА ВА УНИНГ ХАВФЛАРИ!\nҲозирда турли гуруҳ ва тоифалар ўзлари илгари сураётган ғояга эришиш мақсадида “жиҳод” турларидан фойдаланишга уринмоқдалар. Улар кўпгина мусулмонларнинг ислом аҳкомларини тўғри талқин этадиган илмий савияга эга эмаслигидан фойдаланиб, “жиҳод – муқаддас уруш”, деган тушунчаларни тарғиб қилишиб, ноҳақ қон тўкилишга сабабчи бўлмоқдалар.\nБунга дунёнинг турли чеккасида “жиҳод” ниқоби остида содир этилаётган қўпорувчилик ҳаракатлари мисол бўла олади.\nАфсуски, ушбу тушунча такрор ва такрор ислом уламолари томонидан шарҳланиб, жиҳод бу жанг қилиш эмаслиги, араб тилида урушни англатувчи “қитол” сўзи мавжудлиги таъкидланаётган бўлсада, баъзи шахслар онгида жиҳод қуролли кураш деган тушунча ҳамон ҳукмрон бўлиб турибди.\n«Жиҳодчилар» томонидан уларнинг ғояларига эргашмаган мусулмонлар диндан чиққанликда айбланиб, ижтимоий-сиёсий тадбирларда иштирок этиш, хусусан, сайловларда қатнашиш, миллий байрамларни нишонлаш, замонавий кийим-бош кийиш, милодий календардан фойдаланиш каби амаллар гўёки мусулмон кишининг «куфр»га кириб қолишига етарли далил деб ҳисоблаб, бундай одамларни ўлдириш ва мол-мулкини талон-тарож қилиш мумкин, деб даъво қилади. Мусулмон мамлакатлари ҳукуматлари гўёки «тоғут», яъни Аллоҳга ҳаддидан ошганлар, христианлар ва яҳудийлар анъанавий исломдаги каби «аҳли китоб» эмас, балки динсиз «кофир» деб эьтироф қилинади.\nШу тариқа «жиҳодчилар»нинг назариётчилари исталган ҳукуматни, жамиятни ёки алоҳида фуқарони ислом душманлари тоифасига киритиб, уларга нисбатан куч ишлатиш мумкин эканига «фатво» бермокда.\n«Дорул-куфр» эса «кофирлар» қўли остидаги ҳудуд ҳисобланиб, барча мусулмонлар учун мазкур ҳудудни «Дорул-ислом»га айлантириш учун «жиҳод» қилишлари фарз ҳисобланади.\n“Дорул-куфр” ва «дорул-ислом» масаласида ҳанафийлик мазҳаби асосчиси Имом Аъзам Абу Ҳанифанинг хулосасига кўра, диёр «куфр» бўлиши шартларидан бири ушбу ҳудудда бирор мусулмон ёки зиммийга омонлик берилмаган бўлиши керак. Агар диёрда ислом аҳкомидан озгина микдорда қолган бўлса ҳам мамлакат дорул-ислом ҳукмида қолаверади.\nҲанафий уламоларининг фатволарига мувофиқ, «жума намози, ийд намозлари каби ислом ҳукмлари жорий этилиши билан дорул куфр дорул исломга айланади”. Шу нуқтаи-назардан ташқи истилога учрамаган барча мусулмон мамлакатлари ислом диёри саналиб, ушбу ҳудудлардан ҳижрат қилинмайди ва мазкур давлатларга нисбатан қуролли жиҳод олиб бориш мумкин эмас.\n2005 йил июлида Оммон (Иордания) шаҳрида ислом дунёсининг етакчи уламолари томонидан «такфир» масаласида қабул қилинган фатвода «тўрт сунний мазҳаб ва шиа мазҳабидаги жаъфарий, зайдий, ибодий ва зоҳирий оқимига эътиқод қилувчиларнинг барчаси мусулмон ҳисобланади. Уларни имонсизликда айблаш, жонига, номусига ва мулкига қасд қилиш мумкин эмас», деб эълон қилинган.\nҚайд этилганлар мусулмонларнинг эътиқодини йўққа чиқариш, ўзидан бошқаларни кофир динсиз, деб ҳукм чиқариш соф ислом таълимотига зид эканини тасдиқлайди.\nЮқоридагиларга хулоса қилиб айтганимизда, экстремизм инсониятга энг хавфли ижтимоий иллатлардан биридир. Экстремизм диний ранг-барангликни рад этиши билан мамлакат тараққиётининг муҳим тарихий омили бўлган фуқаролараро ҳамжиҳатликка раҳна солади. Ақидапарастлар нафақат ижтимоий ҳаётнинг сиёсий, иқтисодий ёки маданий соҳаларига зарар етказадилар, балки жамиятга оммавий тарзда психологик босим ўтказиб, энг мудҳиш шакллардаги зўравонлик ва агрессивлик мафкурасини ёядилар.\nШу нуқтаи-назардан, жамиятда диний асосда низолар чиқишига йўл қўймаслик, динни сиёсийлаштириш ва сохталаштириш орқали мамлакатдаги ижтимоий барқарорликни издан чиқаришга қаратилган ҳар қандай ҳаракатнинг олдини олиш давлат ва жамиятнинг олдида турган ҳаётий муҳим масалалардан бири ҳисобланади.\nЭкстремизмга қарши курашнинг самарадорлигини оширишда ғояларга қарши мафкуравий иммунитет шакллантириш муҳим ўрин тутади.\nМирзаобод тумани “Абу Дардо”\nИдда сақлаш хақида


Gaming Mode – ҳар қандай смартфонни ўйинга мослаб кучайтирувчи бепул илова - Terabayt.Uz\nGaming Mode – ҳар қандай смартфонни ўйинга мослаб кучайтирувчи бепул илова\nҲозирда мобил ўйинлар ишқибозлари кўплигини ҳисобга олиб, смартфонсозлар махсус геймерофонларни ҳам тақдим эта бошлашган. Лекин бошқа «эл қатори» смартфонларни ҳам имкон даражасида ўйинга мословчи Gaming Mode иловаси ҳам бор.\nGaming Mode иловаси смартфоннинг созламаларини ўйинга мослаб ўзгартириш имконини беради. Бунинг учун унинг бош ойнасида шестерняча белгичасини босиб менюни очасиз. Шу ерда ўйин учун профилни созлаб: интернетни узиб, кирувчи қўнғироқ ва билдиришномаларни ўчириб, экран ёрқинлигини пасайтириб қўйиш мумкин.\nМазкур илова ёрдамида битта созламалар профилининг ўзини барча иловалар учун қўллаш ҳам мумкин, ҳар бир ўйин учун алоҳида созламалар профили ўрнатса ҳам бўлади. Ўйиндан чиққанингиздан сўнг Gaming Mode яна созламалардаги у билан боғлиқ ўзгаришларни бекор қилади.\nGaming Mode’нинг бепул версиясида функциялар бирмунча чекланган, шунингдек, пастки қисмида реклама ҳам чиқиб туради. Пуллисида эса қўнғироқларни блоклаш режимларини танлаш, контактларнинг «оқ» ва «қора» рўйхатларини созлаш мумкин. Бундан ташқари, у ўйнаётган пайтингизда сизга қўнғироқ қилиб туша олмаганларга SMS-хабар юбора олади ҳам.\nЎйин ишқибозлари ўзларининг Android-қурилмаларига Gaming Mode’ни мана бу ҳавола орқали юклаб олишлари мумкин.\n#андроид смартфон #иловалар #ўйинлар #Gaming Mode


Биби Марьям ибодатхонасида ёнғин чиқди\n15 Апр 2019 2855\nКеча 15 апрель куни кечаси Париждаги Биби Марьям ибодатхонасида ёнғин содир бўлди.\nИбодатхонани францияликлар Парижнинг рамзи, деб ҳисоблашади. Ёнғинга сабаб бўлган вариантлардан бири у ерда таъмирлаш ва реставрация ишларининг олиб борилиши дейилмоқда.\nЎт ўчирувчилар ёнғин содир бўлган ҳудудни ўраб олишди, дея хабар беради лента.ру. Хабарларга кўра, ёнғин бинонинг кўтариб турувчи конструкциясига ўтган. «Бинодан ҳеч нима қолмайди», дейди Франция ҳукумати вакилларидан бири.\n«Le Figaro»нинг хабар беришича, 9 соатдан кўпроқ вақт давом этган ёнғин ўчирилган. Йўқотишлар: ибодатхона томи ва гумбази қулаб тушган. Бино каркаси сақлаб қолинган.\nМамлакат президенти Эммануэль Макрон ибодатхонага келди. У ҳодиса жойида ўт ўчирувчиларнинг қаҳрамонона ҳаракати туфайли тўлиқ вайрон бўлишнинг олди олингани ва «энг ёмони содир бўлмагани» ҳақида маълум қилган. Ибодатхона янгидан қурилади. Зеро, у бутун Франция ва дунё учун жуда муҳим ҳисобланади.\nЮНЕСКО бош директори Одре Азуле ўз Твиттерида Биби Марьям ибодатхонасида содир бўлган ёнғинни фожиа, деб атади. «1991 йилда жаҳон мероси рўйхатига киритилган Авлиё Биби Марьям ибодатхонасида содир бўлган фожиа бутун дунё аҳлини улкан ҳаяжонга солди», дея ёзади Азуле Твиттердаги ўз микроблогида.\nBenoit Tessier / Reuters сурати.\n6 Июн 2020 2394\n8 Июн 2020 1339\n6 Июн 2020 1151\n8 Июн 2020 1085\n14 Июн 2020 952\n15 Июн 2020 949\n18 Июн 2020 853\n23 Июн 2020 809\n12 Июн 2020 721\n10 Июн 2020 696